(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΙΘ΄

Πέμπτη, 07 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Π. Μαντά, σελ.   
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 2ο Δημοτικό Σχολείο Ραφήνας, από το Δημοτικό Σχολείο Εκπαιδευτήρια Αργύρη-Λαιμού, από το ιδιωτικό Γυμνάσιο Εκπαιδευτική Αναγέννηση, από το 174ο Δημοτικό Σχολείο Αθήνας. , σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 8 Νοεμβρίου 2024, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: Πρώτον, «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών»(Support scheme for TV series)» και δεύτερον, «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας»., σελ.   
2. Κατάθεση σχεδίου νόμου: Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας «Αναμόρφωση του θεσμού του προσωπικού ιατρού-σύσταση Πανεπιστημιακών Κέντρων Υγείας και άλλες διατάξεις του Υπουργείου Υγείας», σελ.

ΠΡΟΕΔΡΕΥΩΝΤΕΣ

ΓΕΩΡΓΑΝΤΑΣ Γ. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΓΕΩΡΓΑΝΤΑΣ Γ. , σελ.   
 ΠΑΠΑΪΩΑΝΝΟΥ Α. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί του σχεδίου νόμου του Υπουργείου Πολιτισμού:  
  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΓΡΗΓΟΡΑΚΟΥ Π. , σελ.   
 ΔΕΛΗΣ Ι. , σελ.   
 ΚΑΖΑΜΙΑΣ Α. , σελ.   
 ΚΑΝΕΛΛΗ Γ. , σελ.   
 ΚΑΡΑΝΑΣΤΑΣΗΣ Α. , σελ.   
 ΚΕΦΑΛΟΓΙΑΝΝΗΣ Κ. , σελ.   
 ΚΟΝΤΗΣ Ι. , σελ.   
 ΜΑΛΑΜΑ Κ. , σελ.   
 ΜΑΝΤΖΟΣ Δ. , σελ.   
 ΤΣΙΡΩΝΗΣ Σ. , σελ.   
 ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΘ΄

Πέμπτη 7 Νοεμβρίου 2024

Αθήνα, σήμερα στις 7 Νοεμβρίου 2024, ημέρα Πέμπτη και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΙΩΑΝΝΗΣ ΠΛΑΚΙΩΤΑΚΗΣ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-11-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΗ΄ συνεδριάσεώς του, της Τετάρτης 6 Νοεμβρίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης»)

Κυρίες και κύριοι συνάδελφοι, εισερχόμαστε ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Πολιτισμού: Πρώτον, «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών» (“Support scheme for TV series”)» και δεύτερον, «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας».

Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί των Κυρώσεων αυτών των Συμφωνιών και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

**ΑΡΕΤΗ ΠΑΠΑΪΩΑΝΝΟΥ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία συνάδελφε.

**ΑΡΕΤΗ ΠΑΠΑΪΩΑΝΝΟΥ:** Εκφράζω τις αντιρρήσεις μου για τον τρόπο διεξαγωγής της σημερινής διαδικασίας περιορισμένης συζήτησης για τους εξής λόγους:

Κατά το άρθρο 112 του Κανονισμού της Βουλής, η κύρωση των νομοσχεδίων που κυρώνουν διεθνείς συμβάσεις γίνεται βάσει των διατάξεων του άρθρου 108 του Κανονισμού της Βουλής. Όμως το άρθρο 108 του Κανονισμού της Βουλής, το οποίο κι εσείς αναφέρατε προ ολίγου, προβλέπει ρητά ότι η περιορισμένη συζήτηση γίνεται μόνο υπό συγκεκριμένες προϋποθέσεις. Αυτές είναι να υπάρχει ομόφωνη απόφαση της Διάσκεψης των Προέδρων περί ψήφισης χωρίς συζήτηση, να προβληθούν αντιρρήσεις από Βουλευτή ή από Βουλευτές, να ακολουθήσει η ψήφιση του Σώματος και μετά να καταλήξουμε στην περιορισμένη συζήτηση.

Δεν έχει τηρηθεί τίποτα από όλα αυτά. Δεν υπάρχει καν ομόφωνη πρόταση της Διάσκεψης των Προέδρων. Αντίθετα, υπήρξε προβολή αντίρρησης από τον εκπρόσωπο των Ανεξάρτητων στη Διάσκεψη των Προέδρων. Άρα δεν μπορεί να εισαχθεί με το άρθρο 108, διότι η περιορισμένη συζήτηση βασίζεται στο άρθρο 108 πραγματικά όταν τηρούνται όλες οι προϋποθέσεις.

Δεν μπορεί, κύριε Πρόεδρε, να είναι μια διαδικασία αυτοτελής και επαναλαμβανόμενη βάση κοινοβουλευτικής πρακτικής και να οδηγεί σε κάμψη των διατάξεων του 108.

Ζητώ λοιπόν να διεξαχθεί η σημερινή συζήτηση κανονικά, να υπάρξει κατάλογος ομιλητών και να μην τηρηθεί το άρθρο 108.

**ΠΡΟΕΔΡΕΥΩΝ (Ιωάννης Πλακιωτάκης):** Κοιτάξτε, η συζήτηση του νομοσχεδίου διεξάγεται σύμφωνα με το άρθρο 112, παράγραφοι 1 και 2 του Κανονισμού της Βουλής, που αναφέρει τα εξής: Πρώτον, ότι η Βουλή εγκρίνει ή απορρίπτει τα νομοσχέδια και τις προτάσεις νόμου που κυρώνουν διεθνείς συνθήκες ή διεθνείς συμβάσεις χωρίς βεβαίως μεταβολές του περιεχομένου των συνθηκών και των συμβάσεων και δεύτερον, η κύρωση των νομοσχεδίων και των προτάσεων νόμων, όπως ανέφερα και προηγουμένως, γίνεται με τη διαδικασία του άρθρου 108. Υπενθυμίζω και θέλω να το κάνω απολύτως σαφές ότι το άρθρο 108 αφορά στην ψήφιση του νομοσχεδίου χωρίς ή με περιορισμένη συζήτηση ευρύτερα όπου κι εκεί εφαρμόζεται το σύνολο της διαδικασίας για να ληφθεί απόφαση για την εφαρμογή της εν λόγω συνοπτικής νομοθετικής διαδικασίας. Λόγω όμως και του άρθρου 112 που καθορίζει τη διαδικασία και της σχετικής απόφασης στη Διάσκεψη των Προέδρων για τον τρόπο συζήτησης της εν λόγω σύμβασης η εφαρμογή του άρθρου 108 αφορά στους συμμετέχοντες στη συζήτηση και μόνο.

**ΑΡΕΤΗ ΠΑΠΑΪΩΑΝΝΟΥ:** Κύριε Πρόεδρε, όμως…

**ΠΡΟΕΔΡΕΥΩΝ (Ιωάννης Πλακιωτάκης):** Νομίζω ότι έχει λήξει η συζήτηση. Σας έχω απαντήσει.

**ΑΡΕΤΗ ΠΑΠΑΪΩΑΝΝΟΥ:** Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κατόπιν τούτου, εισερχόμαστε στη συζήτηση.

Τον λόγο έχει ο κ. Καραναστάσης για δέκα λεπτά, καθώς θα συζητήσουμε και τις δύο συμβάσεις μαζί.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:**  Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, ξεκινάω εκφράζοντας τη χαρά μου που οι εισηγήσεις, οι σκέψεις, οι αναλύσεις και οι προτάσεις μου έτυχαν αυτής της αποδοχής εντός και εκτός των επιτροπών. Είναι πολύ ευχάριστο για εμένα και για εμάς αυτό.

Είμαι ένας καλλιτέχνης, ένας δημιουργός και αντιλαμβάνομαι την παρουσία μου εδώ καθαρά ως κάτι δημιουργικό. Αυτό έχω μάθει να κάνω. Έτσι έχω γεννηθεί μάλλον, εκφράζομαι με τη δημιουργία. Και μέσα από όλη αυτήν νομίζω η μικρή δραστήρια, ακούραστη, ακτιβιστική ομάδα της Πλεύσης Ελευθερίας εκφράζεται, όχι μέσα από την καταστροφή, αλλά με τις προτάσεις, με τη δημιουργία, με συμφωνίες, με διαφωνίες, με σύμπνοια και έντονες αντιδράσεις πολύ συχνά που είναι κομμάτι πάντα μιας δημιουργικής κατάστασης.

Σας είπα για τη μελέτη μου για την καλλιτεχνική εκπαίδευση. Σας είπα για τη μεγάλη μελέτη μου για τον κινηματογράφο την οποία ολοκληρώνω -και είχατε αυτήν τη θετική αντίδραση- και έπεται και η μεγάλη μελέτη μου για την εξωστρέφεια των παραστατικών τεχνών.

Δεν μπορώ να μην αρπάξω την ευκαιρία από το Βήμα να μιλήσω τουλάχιστον και να ενημερώσω την Ολομέλεια για όλα αυτά που είπαμε στις συνεδριάσεις μας στις επιτροπές για τον κινηματογράφο. Αυτή τη στιγμή ο κινηματογράφος στη χώρα βρίσκεται σε ασφυξία. Ασφυκτιά ο κινηματογράφος στη χώρα και ασφυκτιά σε όλα τα στάδια της παραγωγής. Ασφυκτιά στο κομμάτι της χρηματοδότησης. Έχουν παγώσει, όπως ξέρετε, οι χρηματοδοτήσεις. Έχουν παγώσει τα προγράμματα του πρώην Κέντρου Κινηματογράφου. Έχουν παγώσει οι επιστροφές των rebates. Και όλα αυτά έχουν δημιουργήσει ένα τεράστιο πρόβλημα στη χώρα.

Αυτήν τη στιγμή εμφανίζονται Έλληνες παραγωγοί που έχουν κάνει εκτέλεση παραγωγής σε ξένες παραγωγές να χρωστάνε 5, 10 και 20 εκατομμύρια ευρώ, γιατί πρέπει να περάσουν μέσω του ΕΚΚΟΜΕΔ στους ξένους παραγωγούς.

Υπάρχει και η μεγάλη μου ανησυχία, πέρα από το κομμάτι ότι πρέπει να λυθεί άμεσα. Ο κ. Χριστόπουλος έκανε κάποιες δηλώσεις, μία μέρα μετά τις συνεδριάσεις στις επιτροπές μας, στις οποίες είπε ότι τα προγράμματα του ΕΚΟΜΕ θα ανοίξουν το τελευταίο δεκαήμερο του Ιανουαρίου. Και αν κατάλαβα καλά, έριξε στο Υπουργείο Οικονομικών και στη διυπουργική απόφαση μεταξύ Πολιτισμού και Οικονομικών το κομμάτι της απελευθέρωσης των ποσών.

Από την άλλη μεριά, υπάρχει η μεγάλη μου ανησυχία, που την είχαμε εκφράσει και κατά την ψήφιση του νομοσχεδίου όταν ενώθηκε ο ΕΚΟΜΕ με το Κέντρο Κινηματογράφου, που έχει να κάνει με τον δημιουργικό, τον πειραματικό, τον δοκιμαστικό χαρακτήρα που είχε πάντα το Κέντρο Κινηματογράφου και πώς μπορούμε να το διαφυλάξουμε κάτω από τη σκέπη του καινούργιου οργανισμού που δίνονται καθαρά πια κίνητρα atomization, όπως λέγεται, δίνονται εκταμιεύσεις με τιμολόγια. Υπάρχει μεγάλη ανάγκη να εξασφαλιστεί αυτό και πιστεύω ότι θα γίνει. Το είχα εκφράσει και τότε ως διαφωνία και πιστεύω ότι θα γίνει.

Πρέπει, όμως, να δούμε πώς εξασφαλίζεται ο πειραματικός, o δοκιμαστικός χαρακτήρας, που είχε το Κέντρο Κινηματογράφου. Γιατί η τέχνη δεν μπορεί να στηρίζεται μόνο στα έσοδα από τα εισιτήρια. Φυσικά υπάρχει και αυτό το κομμάτι, το εμπορικό κομμάτι της τέχνης, αλλά η τέχνη πρέπει να δοκιμάζει, να εξελίσσει, να αναπτύσσει. Να θυμίσουμε ότι -αν πάρουμε ιστορικά το θέμα των επιχορηγήσεων- οι χορηγοί προέρχονται από την αρχαιότητα. Υπήρχαν οι αρχαίοι χορηγοί των παραστάσεων του αρχαίου δράματος.

Στο επόμενο κομμάτι υπάρχει το μεγάλο «αγκάθι» του πλαισίου του κινηματογράφου. Αυτήν τη στιγμή δεν υπάρχει πλαίσιο για τον κινηματογράφο. Πρέπει να το μάθουν όλοι ότι αυτήν τη στιγμή δεν υπάρχει κάποιο πλαίσιο. Ελπίζω να το φτιάξουμε, σύμφωνα με τις προτάσεις και με τη θετική σας διάθεση.

Αυτήν τη στιγμή δεν υπάρχει, ας πούμε, «άδεια γυρίσματος». Όλα τα γυρίσματα γίνονται με «άδεια κατάληψης χώρου», την οποία ζητάς από κάποιον δήμο. Ωστόσο δημιουργείται μία πάρα πολύ παράξενη συνθήκη με παράδοξα φαινόμενα. Δηλαδή, με «άδεια κατάληψης χώρου» γίνονται γυρίσματα και όχι με «άδεια γυρίσματος», που θα μπορούσε να περικλείει κάποιες διαδικασίες.

Όπως είπα και στις επιτροπές μας, δεν παύει να ισχύει ο Κώδικας Οδικής Κυκλοφορίας. Φανταστείτε να έρθει ένας διάσημος ηθοποιός του εξωτερικού -ο Τομ Κρουζ, ο Κίανου Ριβς ή ο Λίαμ Νίσον και όποιος μπορούμε να φανταστούμε- στην Ελλάδα, σε με μια μεγάλη παραγωγή, να ανέβει στη σκεπή ενός αυτοκινήτου για τη σκηνή δράσης του και να τον συλλάβει η Τροχαία. Απλώς, η Τροχαία κάνει τα «στραβά μάτια», όπως κάνουν και διάφοροι οργανισμοί λόγω απουσίας του πλαισίου.

Επίσης, δεν υπάρχει πλαίσιο για τους οπλουργούς, για τους πυροτεχνουργούς, για τους κασκαντέρ, για ειδικότητες και εξαιρετικούς επαγγελματίες στον χώρο του κινηματογράφου, οι οποίοι δρουν με πατέντες.

Είναι χαρακτηριστικό το παράδειγμα -το είχα πει και στις συνεδριάσεις μας- ότι πρόσφατα, σε έναν από τους μεγαλύτερους οργανισμούς της χώρας -αν όχι στον μεγαλύτερο- είχε κλειστεί κάποια άδεια για να γίνει κάποιο γύρισμα και μέσα σε αυτό το γύρισμα, κάποιοι πυροτεχνουργοί δημιούργησαν μια ελεγχόμενη έκρηξη, σαν αυτές που βλέπουμε στις ταινίες -που με τα εφέ γίνονται κάτι πολύ εντυπωσιακό- η οποία έγινε με άδεια λατομείου! Θυμάμαι ότι η κ. Ακρίτα γέλασε όταν άκουσε «άδεια λατομείου». Έτσι λειτουργεί αυτήν τη στιγμή ο κινηματογράφος στη χώρα.

Υπάρχει σοβαρή ανάγκη να υπάρξει σοβαρό πλαίσιο και στο τρίτο κομμάτι που έχει να κάνει με την προώθηση, τη διανομή τη φεστιβαλική υποστήριξη, την προώθηση του καλλιτεχνικού προϊόντος στο εξωτερικό με συγκεκριμένους όρους με συγκεκριμένες διαδικασίες, να πουλήσουμε την Ελλάδα ό,τι κι αν παράγει. Γιατί ό,τι παράγουμε σε αυτήν τη χώρα είναι Ελλάδα.

Από την άλλη είναι και το τρίτο σκέλος στην πρόταση που θα σας κάνω, που έχει να κάνει με την εξωστρέφεια των παραστατικών τεχνών κυρίως, που είναι και το αντικείμενό μου, που η δεύτερη συμφωνία έχει ένα κομμάτι σε αυτή. Πιστεύουμε πάρα πολύ στην εξωστρέφεια. Πιστεύουμε ότι Ελλάδα είναι όλα, ό,τι παράγουμε. Δεν μπορούμε να διαχωρίσουμε να πούμε ότι η Ελλάδα δεν είναι η Γιουροβίζιον, αλλά είναι κάτι άλλο. Ελλάδα είναι και η Γιουροβίζιον, είναι και ο Λάνθιμος, όταν ήταν ο Λάνθιμος σε αυτή τη χώρα και παρήγαγε, γιατί τώρα είναι ο καλύτερος πρεσβευτής μας στο εξωτερικό, χωρίς να τα κατηγοριοποιώ ως δύο άκρα. Όλα μέσα είναι.

Οφείλουμε να αναπαράγουμε και να προωθήσουμε τον πολιτισμό στο εξωτερικό, γιατί ο «πολιτισμός» ως λέξη -θα μας τα πει ο κ. Καζαμίας στα αγγλικά, κάποιοι άλλοι στα γαλλικά, στα ισπανικά, στα ιταλικά- έχει τον ιδιαίτερο χαρακτήρα στη χώρα μας να περιλαμβάνει πολλές έννοιες που έχουν διαφορετικές λέξεις οι άλλες γλώσσες. Ο πολιτισμός περιλαμβάνει τις τέχνες, περιλαμβάνει την ανάπτυξη, περιλαμβάνει την εξέλιξη, περιλαμβάνει την ευγένεια πνεύματος, περιλαμβάνει τους τρόπους, όλα αυτά που πιστεύω ότι καλούμαστε όλοι μας εδώ μέσα να υπηρετήσουμε.

Είμαστε θετικοί απέναντι στα δύο νομοσχέδια.

Σας ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καραναστάση.

Θα δώσω τώρα τον λόγο στον ειδικό αγορητή από τους Σπαρτιάτες κ. Ιωάννη Κόντη.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επειδή πρέπει να κάνουμε αναφορά σε σύμπτυξη και στα δύο νομοσχέδια, θα είμαι σύντομος στο πρώτο για να αναφερθώ και στο δεύτερο.

Αναλύουμε τη Σύμβαση του Συμβουλίου της Ευρώπης μεταξύ Ελλάδος και Συμβουλίου, με την οποία, σε λίγες γραμμές, θα δημιουργούνται παραγωγές τηλεοπτικές οι οποίες θα συγχρηματοδοτούνται με μία αρχική υποχρέωση της Ελλάδος- και λέω «αρχική» γιατί όλες οι συμβάσεις στο τέλος αλλάζουν- 450 χιλιάδες ευρώ σε τρία χρόνια. Αναλύσαμε γενικά όλες τις λεπτομέρειες. Δεν θέλω να επεκταθώ πολύ εδώ.

Η απορία μας, όμως, και η αντίθεσή μας έχει να κάνει με το ότι κατ’ αρχάς, δεν μιλάμε για ανταγωνιστική παραγωγή ενάντια στους μεγάλους κολοσσούς, τύπου «NETFLIX» ή τύπου «DISNEY», μιλάμε για παραγωγές οι οποίες σίγουρα έχουν μικρό χρηματικό κόστος. Δεν μπορούμε να φανταστούμε ότι σκοπεύει να ανταγωνιστεί σε επίπεδο τηλεοπτικών σειρών η Ευρωπαϊκή Ένωση αυτούς τους κολοσσούς, απλά θέλει να προωθήσει κάποια δικά της θέματα υπό μορφή σειρών, είτε είναι πολιτικά, είτε είναι ιδεολογικά, είτε είναι οτιδήποτε άλλο.

Δεν ξέρουμε ποιοι, από πίσω, θα είναι αυτοί οι οποίοι θα αποφασίζουν για το τι πρέπει να δώσουν σαν τροφή στον κόσμο και να περνάει μέσα από τηλεοπτικές σειρές, γιατί είναι τελείως ακαθόριστο. Τι ιδέες θέλουν να περνάνε; Τις ιδέες της τωρινής Ευρωπαϊκής Ένωσης και να μας τρελάνουν με διάφορα σίριαλ τα οποία θα αναφέρονται σε ψηφιακές αναπτύξεις, απομόνωσης πολιτικών ιδεολογιών, στο ένα ή στο άλλο; Είναι τελείως ασαφές αυτό το πλαίσιο. Σίγουρα πρέπει να είναι σαφές γιατί δεν ξέρει κανείς τι θα δημιουργήσει ο καλλιτέχνης. Αλλά και δεν εμπιστευόμαστε και τις προθέσεις της σημερινής Ευρωπαϊκής Ένωσης με τον τρόπο που λειτουργεί, γιατί μπορεί να ανήκουμε εκεί, αλλά μπήκαμε σε μια άλλη Ευρωπαϊκή Ένωση, με άλλες ιδέες και έχουμε καταλήξει σε μια Ευρωπαϊκή Ένωση η οποία έχει σκοπό το όφελος κάποιων λίγων ολιγαρχών, το κέρδος αυτών των λίγων ολιγαρχών, το δικό της κέρδος και αυτών που είναι από πίσω της και έχει απομονώσει την ιδιαιτερότητα των εθνών.

Δεν βλέπουμε να αναφέρει, για παράδειγμα, η σύμβαση αυτή, ότι θα προτιμούνται κατά καιρούς και σε rotation και παραγωγοί, σκηνοθέτες, ηθοποιοί από την κάθε χώρα. Έχουμε έναν σωρό παραγωγούς στην Ελλάδα και σκηνοθέτες υψηλής ποιότητος, γιατί μην ξεχνάμε ότι στα διεθνή βραβεία πλέον, όταν μας δόθηκε η δυνατότητα, εμφανίζονται Έλληνες είτε είναι σκηνοθέτες είτε παραγωγοί είτε ηθοποιοί. Παλιότερα από πίσω ήταν παραγωγοί μουσικής, ήταν παραγωγοί εικόνας, πάντα Έλληνες.

Εδώ τώρα δεν ξέρουμε ποιο θα είναι το πλαίσιο. Θα θέλαμε να είμαστε υπέρ αυτής της συμφωνίας. Δυστυχώς, η ασάφεια αυτή μας κάνει να είμαστε επιφυλακτικοί και να μην τη βλέπουμε, όπως τη βλέπετε, αισιόδοξα.

Στο δεύτερο σκέλος θα κάνω αναφορά στη συμφωνία με τη Βραζιλία. Εγώ, όπως είπα και στις επιτροπές και λόγω της εικοσαετούς παρουσίας μου εκεί, αλλά και της ύπαρξης ακόμη του γραφείου που έχω εγώ και η οικογένειά μου εκεί, είμαι γνώστης του πόσο χρειάζεται η Βραζιλία να έχει ανταλλαγή, ειδικά πολιτιστική, με την Ελλάδα.

Όπως είπα, ξέρω ότι οι Βραζιλιάνοι αγαπούν την Ελλάδα ιδιαίτερα σε σχέση με άλλες χώρες. Αν βάλει κάποιος να συγκρίνουν πώς βλέπουν την Αμερική και την Ελλάδα, δεν υπάρχει καμμία σύγκριση ή πώς βλέπουν άλλες χώρες της Ευρώπης. Πάρα πολλοί ονομάζουν τα παιδιά τους με αρχαία ελληνικά ονόματα, όπως Socrates, Aristoteles κ.λπ.. Είναι πολύ διαδεδομένο αυτό, διότι δίνουν πολύ μεγάλη βάση και διψάνε για να έχουν πολιτιστική πληροφόρηση και πολιτιστική ανταλλαγή με την Ελλάδα.

Παρ’ όλο που ο κ. Υπουργός είπε ότι δεν είναι θέμα του παρόντος νομοσχεδίου και συμφωνώ απόλυτα, γιατί είναι άλλο θέμα εκείνο, ο πολιτισμός, όμως, εισέρχεται μέσα από, τουλάχιστον, την ύπαρξη κάποιων πολιτιστικών κέντρων, όπως είναι τα σχολεία, γιατί είναι πολιτιστικά κέντρα και τα σχολεία. Είναι ο πρώτος χώρος που μαθαίνουν τα παιδιά πολιτισμό.

Δεν μπορεί να μην έχουμε σχολεία στη Βραζιλία και τα παιδιά μας, τα παιδιά των Ελλήνων, των εξήντα χιλιάδων του Σάο Πάολο ή άλλων περιοχών να τρέχουν σε ξένα σχολεία ή σε βραζιλιάνικα σχολεία που χάνουν την ταυτότητά τους τελείως. Θα μπορούσαν να πηγαίνουν εκεί, να έχουμε τη δυνατότητα στο Ρίο, που είχε κάποτε ένα σχολείο, να έχουμε ένα σχολείο. Μια πόλη είκοσι εκατομμυρίων δεν έχει ένα ελληνικό σχολείο.

Αυτά, λοιπόν, κάποτε πρέπει να τα δούμε συνολικά, όχι να κάνουμε αποσπασματικά μια συμφωνία επειδή βρέθηκε εδώ ο Υπουργός Εξωτερικών της Βραζιλίας σε μία επίσκεψη και σύναψαν μια συμφωνία. Όχι, να το δούμε σφαιρικά, να το δούμε ολοκληρωμένα και να κάνουμε κι εμείς πραγματική προώθηση των πολιτιστικών μας ιδεών σε όλες τις μορφές. Δεν είναι μόνο να κάνουμε μια έκθεση με αγάλματα ή να στείλουμε λογοτεχνικά μεταφρασμένα βιβλία. Πρέπει να δούμε τον πολιτισμό στη βάση του.

Η βάση του πολιτισμού μας είπαμε ότι αρχίζει από τη σχολική εκμάθηση. Οι μεγαλύτεροι δότες πολιτισμού στα παιδιά είναι οι δάσκαλοι. Δεν πρέπει να στέλνουμε δασκάλους, όπως στέλναμε παλιά στη Νότια Αμερική; Υπάρχει τώρα στην Ουρουγουάη χρηματοδοτούμενο ίδρυμα από ιδιώτη Έλληνα, το Ίδρυμα «Τσάκου» και έχει ένα σχολείο, το καλύτερο σχολείο του Μοντεβιδέο και τρέχουν οι Ουρουγουανοί και γράφουν τα παιδιά τους και μαθαίνουν ελληνικά γράμματα. Δεν μπορεί να το κάνει το ελληνικό κράτος; Τόσο πολύ στοιχίζει πλέον να έχεις δύο σχολεία σε κάθε περιοχή; Από εκεί αρχίζει η παιδεία, από εκεί αρχίζει ανταλλαγή πολιτισμού και πάμε πιο πέρα.

Εμείς είμαστε υπέρ της ανταλλαγής. Αναφέρομαι σε μια χώρα που προσωπικά εμένα με αγκάλιασε. Μου έδωσε τη δυνατότητα να κάνω και τη δουλειά που ήξερα ως καπετάνιος, να κάνω ναυτιλιακό γραφείο, να προχωρήσω. Δεν με είδαν ποτέ σαν ξένο και επειδή ακριβώς ήμουν Έλληνας είχα μια ξεχωριστή θέση, αν και αγκαλιάζουν τους πάντες οι Βραζιλιάνοι, γιατί είναι ένας λαός ο οποίος έχει δημιουργηθεί με μείγμα Ευρωπαίων, Ισπανών, Πορτογάλων κ.λπ..

Θέλουμε, λοιπόν, να τους δίνουμε τη δυνατότητα να έρχονται κοντά μας, για να μπορούν να μας βλέπουν όπως τους βλέπουμε και εμείς και όχι μόνο ποδοσφαιρικά συμπαθούντες. Και με το ποδόσφαιρο, όταν ασχολήθηκα με τη μεγαλύτερη ομάδα στη Βραζιλία, τη Φλαμένγκο, είχα την ευκαιρία όλοι όσοι ήταν γύρω μου να με ρωτάνε για την Ελλάδα για πολιτισμικά θέματα και όχι ποδοσφαιρικά.

Θεωρώ, λοιπόν, ότι είναι ευκαιρία να έρθουμε κοντά, αλλά να έχουμε μια πραγματική παρακολούθηση της εξαγωγής πολιτισμού και της ανταλλαγής πολιτισμικών στοιχείων και όχι να καταλήξει σε κάποια συρτάρια αυτό και αν το θυμηθούμε.

Ξέρετε, οι Βραζιλιάνοι ετοιμάζουν να επισημοποιήσουν την ημέρα του Έλληνα μετανάστη, imigracao Greca. Θέλουν να είναι μετά την εθνική τους εορτή που είναι στις 7 Σεπτεμβρίου. Αυτή η ημέρα θέλουν να είναι γύρω στις 11 του μηνός. Έχει γίνει πρόταση στο Κογκρέσο και έχει περάσει σε πρώτη φάση.

Μας βλέπουν διαφορετικά, όπως σας λέω. Πολλοί πρωτοπόροι Βραζιλιάνοι, πολλοί πρωτοπόροι, μάλλον, φορείς του πολιτισμού και της κεντρικής διοίκησης της Βραζιλίας, Υπουργοί από το 1880 και μετά, ήταν Έλληνες, είχαν ελληνική καταγωγή. Ο πρώτος που έφτιαξε εργοστάσιο καουτσούκ και παρήγαγε μέσα στον Αμαζόνιο -αμφιλεγόμενη ίσως η παραγωγή του τότε- ήταν Έλληνας, από την Αθήνα.

Θέλουμε, λοιπόν, να τονίσουμε ότι είμαστε υπέρ αυτής της συμβάσεως. Μπορεί να έχει κάποια αοριστία και αδύνατα σημεία σίγουρα, αλλά θα πρέπει να επικεντρωθούμε, να το «ανοίξουμε» περισσότερο, να την αμβλύνουμε και να δώσουμε τη δυνατότητα πραγματικά να εξάγουμε τον πολιτισμό μας εκεί και να φέρουμε και τον πολιτισμό τον οποίο έχουν φέρει οι Βραζιλιάνοι είτε από την Αφρική είτε από ορισμένα μέρη στα οποία έχουν πάει και τον ανέπτυξαν με τους δικούς τους τρόπους. Να τον φέρουμε και να ανταλλάξουμε εδώ ιδέες, μορφές έκφρασης και όλα τα παραπάνω.

Υπάρχουν τεράστιοι συγγραφείς Βραζιλιάνοι, υπήρχαν τεράστιοι αρχιτέκτονες όπως ο Όσκαρ Νιεμάγιερ, όπως αυτός που έφτιαξε τη Μπραζίλια. Και να ξέρετε ότι και ως προς την Μπραζίλια, την πρωτεύουσα της Βραζιλίας, που έγινε στην έρημο, στον σχεδιασμό και στην κατασκευή συμπρωταγωνίστησε ένας δικός μας Έλληνας, ο Δοξιάδης. Ο μεγάλος Δοξιάδης, ο παλιός ήταν ένας από τους δέκα ιδρυτές της Μπραζίλια, της μεγάλης αυτής μοντέρνας πρωτεύουσας της Βραζιλίας, η οποία έγινε από το τίποτα μέσα στην έρημο. Υπάρχει, λοιπόν, η δυνατότητα να έχουμε μεγάλη ανταλλαγή πολιτισμού και αυτό ας το κάνουμε πράξη.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόντη.

Τον λόγο έχει τώρα ο ειδικός αγορητής από τη Νίκη κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου πριν αναφερθώ στις δύο κυρώσεις του Υπουργείου Πολιτισμού που συζητάμε σήμερα, να πω δυο λόγια για το γεγονός των ημερών, μιας και συνδέεται άμεσα με τον πολιτισμό και κατ’ επέκταση και με τις παρούσες συμβάσεις.

Και αυτό δεν είναι άλλο από τη νίκη του Ντόναλντ Τραμπ στις αμερικανικές εκλογές. Γιατί, κυρίες και κύριοι συνάδελφοι, σε αυτές τις εκλογές δεν αναμετρήθηκε η έτσι κι αλλιώς ιδιαίτερη προσωπικότητα τόσο του Τραμπ όσο και της Κάμαλα Χάρις, αλλά σε αυτές τις εκλογές αναμετρήθηκαν δύο διαφορετικές κουλτούρες, δύο διαφορετικές κοσμοθεωρίες.

Δεν νίκησε, δηλαδή, απλά ο Τραμπ την Κάμαλα Χάρις. Νίκησαν οι παραδοσιακές αξίες, νίκησε το έθνος έναντι του διεθνισμού και της παγκοσμιοποίησης. Νίκησε η ειρήνη έναντι των ακατανόητων πολεμικών συρράξεων. Νίκησε ο νατιβισμός, που τόσο πολύ μισεί ο Πρωθυπουργός, έναντι της αθρόας λαθρομετανάστευσης -ναι, το έχει πει: «Θα πολεμήσω τον νατιβισμό»- και της ισλαμοποίησης. Νίκησε η ανάπτυξη της εθνικής οικονομίας και η ανασυγκρότηση της παραγωγικής διαδικασίας έναντι των πολυεθνικών καρτέλ και των μονοπωλίων της παγκόσμιας ελίτ.

Νίκησε η παραδοσιακή οικογένεια έναντι του «κάτι σαν οικογένεια». Νίκησε η ελευθερία του λόγου έναντι της μεθοδευμένης λογοκρισίας που φέρατε με το DSA. Νίκησε η πίστη έναντι της με φασιστικό τρόπο επιβαλλόμενης νέας πίστης, του γουόκ αφηγήματος και της νέας τάξης. Νίκησε η ελεύθερη επιστήμη έναντι της χειραγωγούμενης επιστήμης. Νίκησε η βιολογία έναντι στον παραλογισμό. Νίκησε το φυσιολογικό, που είναι τα δύο φύλα, έναντι της θεωρίας των πολλών φύλων. Νίκησε η κοινή λογική έναντι της παράνοιας. Νίκησε η προστασία της ζωής έναντι των εκτρώσεων. Νίκησε ο κόσμος του «ανήκω κάπου» έναντι του κόσμου που «ανήκω όπου μου λένε».

Ο αμερικανικός λαός έδειξε τον δρόμο για τη νίκη. Δεν άντεξε άλλο τη φασιστική επιβολή του αφύσικου και της παράνοιας για τόσες δεκαετίες. Γιατί πολλές φορές λέμε πως η Ελλάδα είναι είκοσι, τριάντα χρόνια πίσω από τον δυτικό κόσμο. Σε τέτοιες περιπτώσεις να λέμε «δόξα τω Θεώ» που είναι τόσα χρόνια πίσω. Και εδώ ίσως να ήταν το ίδιο, ο λαός και η κοινωνία να ήταν στα ίδια χάλια που βρέθηκε ο αμερικανικός λαός. Όμως, εδώ είχαμε όχι την τύχη, αλλά την ευλογία να έχουμε τον μακαριστό Αρχιεπίσκοπο Χριστόδουλο, έναν άνθρωπο που κατάφερε να καθυστερήσει την πνευματική και κοινωνική κατρακύλα και ισοπέδωση για, τουλάχιστον, δύο δεκαετίες.

Και τώρα, κυρίες και κύριοι της Κυβέρνησης, τώρα που ο «βασιλιάς είναι γυμνός», θα συνεχίσετε την πολιτική της παράνοιας; Ή μήπως πήρε το μήνυμα από τον Πομπέο ο κ. Πρωθυπουργός να το γυρίσει αλλιώς; Γιατί αν δεν κάνετε μια μεγαλοπρεπή κωλοτούμπα, εάν συνεχίσετε την ίδια πολιτική, θα λάβετε και εσείς μια μεγαλοπρεπή ήττα, όπως η Κάμαλα Χάρις.

Αναφέρθηκα στις αμερικανικές εκλογές, γιατί και οι δύο κυρώσεις αφορούν στον πολιτισμό. Μας έρχονται από το Υπουργείο Πολιτισμού, του οποίου σκοπός είναι να υπηρετεί, να ενθαρρύνει και να προωθεί τον ελληνικό πολιτισμό. Ζητάτε από το Σώμα της Βουλής να εγκρίνει την εθελοντική συνεισφορά του ελληνικού κράτους σε ένα τριετές πρόγραμμα με ποσό 150 χιλιάδων ευρώ σε ένα ευρύτερο πρόγραμμα ευρωπαϊκό 21 εκατομμυρίων ευρώ. Οι ευεργετούμενοι παραγωγοί μπορούν να λάβουν μέχρι και 450.000 στην τριετία και θα διανεμηθούν -αν κάνουμε τη διαίρεση- σε περίπου σαράντα επτά εταιρείες παραγωγής, αν θεωρήσουμε δεδομένο ότι αυτές θα λάβουν το μέγιστο ποσό.

Σκοπός είναι, σύμφωνα με την αιτιολογική έκθεση, να αντιμετωπιστεί η ανισορροπία στον χώρο των τηλεοπτικών σειρών σε βάρος των ανεξάρτητων παραγωγών, έναντι της δεσπόζουσας θέσης που έχουν διεθνώς οι μεγάλες πλατφόρμες περιεχομένου On Demand όπως το «NETFLIX». Το πρόγραμμα αυτό θέλει να δώσει στις εταιρείες -όπως ευαγγελίζεται- μια ευκαιρία να διακριθούν.

Κατ’ αρχάς ακούγεται ουτοπικό να προσπαθεί η Ευρωπαϊκή Ένωση και κατ’ επέκταση η χώρα μας να ανταγωνιστεί όπως αναφέρεται το «NETFLIX» και τις λοιπές πλατφόρμες με 21 εκατομμύρια ευρώ, να επιδιώκεται η αναβάθμιση αυτών των ανεξάρτητων παραγωγών τηλεοπτικών σειρών με ένα μέγιστο ποσό λιγότερο από μισό εκατομμύριο ανά σειρά. Είναι τόσο μικρά τα ποσά για το επίπεδο της Ευρωπαϊκής Ένωσης που πραγματικά είτε είναι ύποπτο είτε είναι κοροϊδία.

Γιατί; Γιατί αν υποθέσουμε ότι αυτές οι εταιρείες χαρακτηρίζονται ως ανεξάρτητες επειδή δεν χρηματοδοτούνται, εμείς τι θέλουμε, να τις κάνουμε εξαρτημένες; Διότι, προφανώς, δεν χρηματοδοτούνται μέχρι σήμερα επειδή δεν είναι συμβατές είτε με οικονομικά είτε με επιχειρηματικά είτε με θεματικά πλαίσια από αυτά που θέτουν, συνήθως, οι πηγές χρηματοδότησης ή οι πλατφόρμες περιεχομένου. Και άρα, όπως φαίνεται και από το επίμαχο κείμενο, θα πρέπει να συμμορφωθούν και στο πλαίσιο που ορίζει το εν λόγω πρόγραμμα. Να γίνουν, δηλαδή, με δυο λόγια, από ανεξάρτητες συμμορφωμένες.

Απ’ όσα διαβάσαμε προκύπτει ότι μία από τις ελάχιστες προϋποθέσεις που τίθενται είναι μία ισοκατανομή ρόλων σε άντρες και γυναίκες υπό τον κανόνα ex aequo λατινιστί, ενώ μια άλλη προϋπόθεση είναι η τήρηση κάποιων περιβαλλοντικών όρων όπως για παράδειγμα η χρήση κατά την παραγωγή φιλικών προς το περιβάλλον μέσων μετακίνησης.

Άρα, ποιο ακριβώς είναι εδώ το πλαίσιο; Διότι όπως επεσήμανα από την αρχή και φαντάζομαι ότι αποτελεί κοινή παραδοχή ανάμεσά μας, το όλο αυτό πρόγραμμα αφορά στον πολιτισμό και όχι απλά την παροχή ενός χρηματοδοτικού εργαλείου σε εταιρείες παραγωγής τηλεοπτικών σειρών και άρα οι χρηματοδοτούμενες σειρές θα πρέπει να προωθούν τον ελληνικό πολιτισμό και κατ’ επέκταση τον ευρωπαϊκό και όχι, φυσικά, να υποστηρίζουν πολιτισμικά μοντέλα και ιδέες που έρχονται σε αντίθεση με τις βασικές αρχές που ορίζει το ελληνικό Σύνταγμα, αλλά και αυτά τα ιδρυτικά κείμενα της Ευρωπαϊκής Ένωσης και απ’ όσο γνωρίζω, είναι σε ισχύ. Θα πρέπει να θεωρούμε δεδομένο ότι βασίζονται στους βασικούς πυλώνες της Ευρώπης και για να το πω πιο απλά στην Αθήνα, στη Ρώμη και στα χριστιανικά ιδεώδη.

Με ανησυχεί, λοιπόν, εδώ το ότι δεν είδα πουθενά να ορίζεται ένα τέτοιο πλαίσιο και άρα θα χρηματοδοτηθούν κάποιες εταιρείες παραγωγής για να προάγουν, τι ακριβώς; Εμείς ως Νίκη δεν θα επιθυμούσαμε σειρές που θα παραχθούν για να προωθούν ιδέες και πρότυπα ενάντια στο παραδοσιακό αξιακό σύστημα των Ελλήνων και μάλιστα, με τα λεφτά τους, έστω κι αν αυτά δεν υπερβαίνουν το μισό εκατομμύριο. Το «NETFLIX», το οποίο έχει συστρατευθεί με το woke αφήγημα, κάνει αυτό ακριβώς. Εμείς δεν θέλουμε ακόμα ένα «NETFLIX».

Για τους παραπάνω λόγους δεν πιστεύουμε ότι το ποσό αυτό πρέπει να το στερήσουμε τον προϋπολογισμό μας. Θα συνιστούσαμε στην Κυβέρνηση, όπως είπαμε και στην επιτροπή, να τα διαθέσει για την παραγωγή μιας σειράς που θα αφορά σε μία από τις εκατοντάδες ηρωικές στιγμές της ιστορίας μας ή μιας που θα προωθεί την οικογένεια, τη μητρότητα, μιας και κατηφορίζουμε με γοργούς ρυθμούς προς τον εθνικό μας δημογραφικό θάνατο.

Ως εκ τούτου την πρώτη κύρωση θα την καταψηφίσουμε.

Σχετικά με τη δεύτερη τώρα μεταξύ της χώρας μας και αυτής της Βραζιλίας που καλούμαστε να κυρώσουμε, αν και δεν μας βρίσκει αντίθετους, αποτελεί από την άλλη μια γενικόλογη και αόριστη παράθεση σκοπών, επιδιώξεων, ανταλλαγών και λοιπών βαρύγδουπων όρων και εννοιών. Είναι σημαντικό το ότι εάν αφαιρούσαμε το όνομα της Βραζιλίας και βάζαμε ένα όνομα μιας οποιασδήποτε άλλης χώρας, θα ήταν ακριβώς το ίδιο.

Δεν είναι δυνατόν, κύριε Υπουργέ, σε τέτοιου είδους συμφωνίες να μην αναφερόμαστε σε συγκεκριμένα πολιτιστικά αγαθά της αντισυμβαλλόμενης χώρας, τα οποία καλούμε να μελετήσουμε, καλούμαστε να γνωρίσουμε, να προβάλλουμε και γιατί όχι να αφομοιώσουμε αν ταιριάζουν με τα δικά μας. Αντ’ αυτών υπάρχουν βαρύγδουπες αναφορές, που ουδείς μπορεί να αντιληφθεί πότε και με ποιο τρόπο θα αναπτυχθούν.

Όταν καλούμαστε να υπογράψουμε μια συμφωνία πολιτιστικής κληρονομιάς με μια άλλη χώρα, θα πρέπει να γνωρίζουμε πού στοχεύουμε, τι καλό και εποικοδομητικό έχει επιδείξει η χώρα αυτή στον πολιτιστικό τομέα, κοινώς σε τι θέλουμε να της μοιάσουμε και αντίστοιχα βέβαια από τη δική μας πλευρά ποιες οι αρετές μας που πρέπει να μοιραστούμε, ποιες γνώσεις και προοπτικές ανοίγονται και ποια οφέλη προσδοκούμε από τη συνεργασία αυτή.

Η παρούσα συμφωνία έχει αρχική ισχύ πέντε ετών με δυνατότητα αυτόματης ανανέωσης. Θα ήταν χρήσιμο, κύριε Υπουργέ, στα τέσσερα χρόνια το Υπουργείο να ενημερώσει με μια αναλυτική έκθεση για την πρόοδο και το κόστος εφαρμογής της, για την αναγκαιότητα ή μη της ανανέωσης. Σοφόν λοιπόν, το σαφές. Το πιο πιστό γνώρισμα της αλήθειας είναι η απλότητα και η σαφήνεια. Ό,τι είναι περίπλοκο, πολύλογο και έχει εξεζητημένο ύφος, κατατείνει περισσότερο σε μια κεκαλυμμένη αποτυχία. Πολύ φοβάμαι, κύριε Υπουργέ, -και ολοκληρώνω- πως όταν οι παραπάνω στόχοι δεν ορίζονται σαφώς, θα οδηγήσουν στο τέλος η μοναδική ανταλλαγή πολιτιστικού αγαθού με τη φίλη χώρα της Βραζιλίας να αφορά το καρναβάλι και το ποδόσφαιρο.

Ένα τέτοιο ενδεχόμενο θα αποδείξει για μια ακόμη φορά ότι σε αυτή τη χώρα δυστυχώς άλλα διαβάζουμε, άλλα ψηφίζουμε και τελικά άλλα εφαρμόζονται. Από σεβασμό στη χώρα της Βραζιλίας και στον πολιτισμό της αλλά και στον τρόπο με τον οποίο αναδεικνύει και το δικό μας πολιτισμό στη συγκεκριμένη κύρωση θα ψηφίσουμε «παρών».

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Τσιρώνη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», τριάντα μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Ραφήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στην ειδική αγορήτρια από τη Νέα Αριστερά, την κ. Αθανασία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βεβαίως και δεν είχα καμμία διάθεση να εκφραστώ εκ του πρόχειρου στην ελληνική Βουλή για τις αμερικανικές εκλογές, για εκλογές που αφορούν μια άλλη χώρα, μεγάλη χώρα, που επηρεάζει βεβαίως την πολιτική και τη ζωή πολλών άλλων χωρών της ανθρωπότητας -θα έλεγα- της παγκόσμιας κοινότητας. Αλλά δεν μπορώ να μην πω μέσα σε αυτή τη Βουλή ότι ο ακραία ρατσιστικός, ο ομοφοβικός, ο πατριαρχικός, ο λόγος ο οποίος δεν είναι υπέρ της άρσης των ανισοτήτων αλλά υπέρ της δημιουργίας πολέμων πολιτισμικού χαρακτήρα, δεν μπορεί να είναι ανεκτός.

Και σας το λέω, κύριε Τσιρώνη, γιατί οι εκλογές τέτοιου τύπου που μπορεί να γυρίσουν απότομα σελίδα στην ιστορία της ανθρωπότητας, καλό είναι τουλάχιστον να τις βλέπουμε με περίσκεψη. Και μη μου λέτε τώρα για τον Τραμπ και για ειρήνη, για όνομα του Θεού, όταν βλέπουμε τι γίνεται στην Παλαιστίνη και με τον Νετανιάχου.

**ΣΠΥΡΙΔΩΝ ΤΣΙΡΩΝΗΣ:** Κυρία Αναγνωστοπούλου…(δεν ακούστηκε)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας παρακαλώ δεν σας διέκοψα, είναι η δική μου θέση.

Άρα, λοιπόν, δεν ήθελα να μιλήσω. Μην ανοίγουμε τέτοιες συζητήσεις που είναι πάρα πολύ σημαντικές και για τις πολυεθνικές, όλη αυτή τη θολούρα, όταν έχουμε έναν, με όλο τον σεβασμό στην ψήφο του αμερικανικού λαού, νεοεκλεγέντα Πρόεδρο ο οποίος αν μη τι άλλο είναι η επιτομή του επιχειρηματικού μοντέλου, ενός συγκεκριμένου επιχειρηματικού μοντέλου. Και σταματάω εδώ, γιατί δεν μου αρέσει να μιλάω εκ του πρόχειρου και μόνο ως αντίδραση σε κάτι.

Κύριε Υφυπουργέ, ερχόμαστε στην πρώτη: «Κύρωση της Συμφωνίας μεταξύ της Κυβέρνησης της Ελλάδας, της Ελληνικής Δημοκρατίας, και του Συμβουλίου της Ευρώπης για τη χρηματοδότηση του Έργου “Σχέδιο υποστήριξης τηλεοπτικών σειρών”». Με δεδομένη την αλλαγή που είχαμε στην Αμερική, αλλά και πριν από αυτή την αλλαγή, θέλω να θέσω με αφορμή αυτή την κύρωση μερικά θέματα τα οποία δείχνουν πόσο ανοχύρωτη πόλη ήταν η Ευρώπη όλα αυτά τα χρόνια και πόσο δεν κατόρθωσε να κάνει μία πολιτική, η οποία να είναι δημοκρατική –γιατί η πολιτική δεν είναι ενιαία στον αέρα, είναι δημοκρατική, είναι με συγκρούσεις, είναι με αντιπαραθέσεις- για να αντιμετωπίσει τα μείζονα θέματα.

Διαβάζω εδώ για τις μεγάλες πλατφόρμες. Τι έγινε όλα αυτά τα χρόνια για να αντιμετωπιστεί η παντοκρατορία των πλατφορμών; Ήμασταν άνθρωποι οι οποίοι φωνάζαμε ότι δημιουργείται παγκόσμιο μονοπώλιο με τις πλατφόρμες, παγκόσμιο πολιτιστικό μονοπώλιο, το οποίο δεν αφήνει καμμία διαφοροποίηση, δεν αφήνει καμμία ανεξάρτητη φωνή, δεν αφήνει θα έλεγα και καμμιά εθνική φωνή, όχι ανεξάρτητη σε εθνικό πλαίσιο ή ευρωπαϊκό, να ακούγεται. Όχι μόνο δεν έγινε τίποτα για την αντιμετώπιση, αλλά διαβάζω προχθές στις εφημερίδες ότι έκαναν έφοδο στο «Netflix» της Γαλλίας, του Παρισιού, οι οικονομικές αρχές για τεράστια φοροαποφυγή κάποιων εκατομμυρίων ευρώ. Δεν τα θυμάμαι και δεν θέλω να το πω έτσι απ’ έξω χωρίς να θυμάμαι το νούμερο, πάντως ήταν εκατομμύρια ευρώ. Αν, λέω, με αφορμή αυτή την κύρωση της συμφωνίας, αν είχε η Ευρώπη αποφασίσει το πρώτο και το μείζον, να κάνει μία φορολογική πολιτική στο έδαφός της αυτών των ελάχιστων πλατφορμών που υπάρχουν, τι θα γινόταν; Τώρα ερχόμαστε εκ των υστέρων.

Δεύτερον, τους αλγόριθμους και την τεχνητή νοημοσύνη τώρα τα πήραμε είδηση; Διαβάζω πάλι -ευτυχώς που υπάρχουν και ξένοι δημοσιογράφοι και κάποιοι δικοί μας, γιατί δεν θέλω να αδικήσω τους δικούς μας- υπάρχουν αλγόριθμοι για τις έξυπνες βόμβες, που πετάει ο Νετανιάχου και σπέρνει το θάνατο, και για τις ηλίθιες βόμβες. Οι ηλίθιες βόμβες πέφτουν στη Γάζα. Ηλίθιες βόμβες σημαίνει, βάσει των αλγορίθμων, ότι πέφτουν όπου να ’ναι και δεν τους ενδιαφέρει, γιατί είναι χαμηλής υποστάθμης, δεν είναι σχεδόν άνθρωποι. Έτσι έπεσαν και στις υποδομές του ΟΗΕ, έτσι έπεσαν παντού, γιατί δεν υπολογίζεται αυτός ο κόσμος. Υψηλής νοημοσύνης βόμβες με αλγορίθμους!

Τι έκανε η Ευρώπη για όλα αυτά; Πού βρέθηκε η Ευρώπη; Πού ήταν οι πολιτικοί της; Εδώ τώρα μπαίνουμε σε σημαντικά χωράφια, σε νερά εντελώς αχαρτογράφητα. Άκουγα και Έλληνες πολιτικούς να μιλάνε με πάρα πολύ ενθουσιασμό πριν ελάχιστα χρόνια με αφορμή την Ουκρανία ότι πρέπει να δεθούμε στην Αμερική, πρέπει να ακολουθήσουμε την Αμερική και μόνο κάτω από την ομπρέλα.

Στην πολιτική δεν υπάρχει τίποτα χειρότερο από το να μην μπορείς να δεις τη μεγάλη εικόνα και να «διαβάσεις» λίγο το μέλλον. Όταν προσπαθήσει κάποιος να δει πού πάει, να διαβάσει τα μηνύματα των καιρών -όχι να «διαβάσει» το μέλλον, δεν προβλέπουμε το μέλλον- λέει «και τώρα τι;». Γι’ αυτό λέω δεν θέλω εκ του προχείρου να μιλήσω για αυτές τις εκλογές και με τις ευκολίες που τίθενται κάθε φορά.

Έχουμε λοιπόν αυτή την κύρωση συμφωνίας. Εγώ δεν είμαι κατά, κύριε Υπουργέ. Άκουσα τον κ. Καραναστάση και θα είμαι ειλικρινής. Θέλω να ακούω και αυτούς των οποίων είναι η δουλειά τους και οι οποίοι αγωνιούν. Αν ο κινηματογράφος, αν η τέχνη δεν έχει το στοιχείο, το κατ’ εξοχήν στοιχείο, να είναι ο φορέας της καινοτομίας, της εφευρετικότητας, του να ξεπερνάει τα όρια αυτού που βλέπουμε σήμερα, τότε ποιος την έχει; Ακούγοντας τον κ. Καραναστάση λέω ότι, εντάξει, να γίνει, αλλά να έχουμε συνείδηση σε τι βάση γίνεται, σε τι πλαίσιο γίνεται, με ελάχιστα χρήματα. Βλέπω τώρα ένα πιλοτικό πρόγραμμα 21 εκατομμύρια ευρώ. Ξέρετε πόσο στοιχίζει ένα επεισόδιο σε μία σειρά στο «Netflix»; Στοιχίζει παραπάνω από 21 εκατομμύρια ευρώ.

Ξέρετε, κύριε Υφυπουργέ, και δεν είναι δική σας ευθύνη, το λέω για να το έχουμε υπ’ όψιν, έχω την αίσθηση πια με την Ευρώπη ότι ακολουθεί μόνο και μόνο για να δείξει μία τελετουργία, ότι «είμαι κι εγώ εδώ», ότι «κάνω κάτι», ότι «φτιάχνω κάτι» μόνο και μόνο για να μην ειπωθεί ότι «κάτι δεν έκανα». Δεν είναι ούτε επαρκή ούτε έχει τις προϋποθέσεις ένα τέτοιο διάβημα, μεγάλες προϋποθέσεις.

Κάποια πράγματα είπε η κ. Κανέλλη. Δεν συμφωνώ με όλα, αλλά έβαλε ένα πλαίσιο το οποίο αξίζει να σκεφτούμε και να συζητήσουμε. Βρισκόμαστε σε κρίσιμη καμπή, και θα μου επιτρέψετε να το πω, και για την Ελλάδα και για την Ευρώπη. Οι αμερικανικές εκλογές ίσως δε έδειξαν ότι η στροφή έχει παρθεί τελικά. Είχε ξεκινήσει η στροφή εδώ και πολύ καιρό, αλλά ότι ολοκληρώνεται. Ας το έχουμε κατά νου.

Για τη δεύτερη κύρωση συμφωνίας πολιτιστικής συνεργασίας Ελλάδας, Βραζιλίας, είπα μερικά πράγματα στην επιτροπή. Βεβαίως είμαστε υπέρ των συνεργασιών των κρατών. Είναι θέμα όχι μόνο πολιτιστικής διπλωματίας, γνωριμίας των λαών και όλα αυτά. Τι έχουμε εμείς σε εθνικό επίπεδο; Διαβάζω στο προοίμιο ή στο δεύτερο άρθρο -δεν έχει σημασία τώρα, δεν έχω χρόνο, δεν θέλω να τον καταχραστώ- για τη Συνθήκη της Ουνέσκο του 1970 για τις εξαγωγές, τη νομιμοποίηση πολιτιστικών αγαθών κλπ. Και εμείς από εδώ, η Βουλή η ίδια, νομιμοποίησε τις κυκλαδικές αρχαιότητες με όλον αυτόν τον τρόπο που γίνανε, ή τα δημόσια και ιδιωτικά ιδρύματα. Αν έχουμε τις πλατφόρμες σε διεθνές επίπεδο, σε ελληνικό επίπεδο ο πολιτισμός τώρα παράγεται αποκλειστικά από το μονοπώλιο των ιδρυμάτων. Είναι πάρα πολλά θέματα, αν έχουμε, και πρέπει να έχουμε, την πολιτική διορατικότητα να συζητήσουμε για όλα αυτά.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αναγνωστοπούλου.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 8 Νοεμβρίου 2024, το οποίο έχει ως εξής

Α. Επίκαιρες Ερωτήσεις Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 124/29-10-2024 επίκαιρη ερώτηση του Βουλευτή Μαγνησίας της Κ.Ο. «ΝΕΑ ΔΗΜΟΚΡΑΤΙΑ» κ. Χρήστου Μπουκώρου προς τον Υπουργό Αγροτικής Ανάπτυξης και Τροφίμων με θέμα: «Επιτακτική ανάγκη η ενίσχυση των αλιέων που δραστηριοποιούνται στην Περιφερειακή Ενότητα Μαγνησίας και Σποράδων».

2. Η με αριθμό 134/31-10-2024 επίκαιρη ερώτηση της Βουλευτού Κοζάνης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Καλλιόπης Βέττα προς τον Υπουργό Αγροτικής Ανάπτυξης και Τροφίμων με θέμα: «Κοροϊδία δίχως τέλος οι κυβερνητικές υποσχέσεις για τους δενδροκαλλιεργητές της Περιφερειακής Ενότητας Κοζάνης - Σε απόγνωση οι παραγωγοί».

3.Η με αριθμό 149/4-11-2024 επίκαιρη ερώτηση του Βουλευτή Δράμας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Περιβάλλοντος και Ενέργειας με θέμα: «Έντονη αναστάτωση στις τοπικές κοινωνίες Δράμας και Σερρών από τον σχεδιασμό εγκατάστασης συστημάτων Ανανεώσιμων Πηγών Ενέργειας (ΑΠΕ) στο Μενοίκιο Όρος».

4. Η με αριθμό 130/30-10-2024 επίκαιρη ερώτηση του Βουλευτή Πιερίας της Κ.Ο. «ΝΙΚΗ» κ. Κομνηνού Δελβερούδη προς τον Υπουργό Περιβάλλοντος και Ενέργειας με θέμα: «Άμεση εξαίρεση όλων των υφιστάμενων ακινήτων από την εφαρμογή του επαχθούς, για τους ιδιοκτήτες, Κανονισμού Πυροπροστασίας Ακινήτων εντός ή πλησίον δασικών εκτάσεων».

Β. Επίκαιρες Ερωτήσεις Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)

1. Η με αριθμό 136/1-11-2024 επίκαιρη ερώτηση της Βουλευτού Βοιωτίας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Παναγιού Πούλου προς τον Υπουργό Περιβάλλοντος και Ενέργειας με θέμα: «Απαράδεκτη κυβερνητική ανοχή στις παρατυπίες εγκατάστασης ανεμογεννητριών στον Άγιο Βασίλειο Βοιωτίας».

2. Η με αριθμό 137/1-11-2024 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Βούλιαξαν στις λάσπες και τα νερά του «Ντάνιελ» οι αποζημιώσεις των κτηνοτρόφων».

Επίσης η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Αναμόρφωση του θεσμού του προσωπικού ιατρού - σύσταση πανεπιστημιακών κέντρων υγείας και άλλες διατάξεις του Υπουργείου Υγείας».

Τέλος, ο Βουλευτής κ. Μαντάς ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Τον λόγο έχει η ειδική αγορήτρια από την Ελληνική Λύση, η κ. Σοφία Ασημακοπούλου.

**ΣΟΦΙΑ - ΧΑΪΔΩ - ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Ελλάδα για όλο τον κόσμο αποτελεί την κοιτίδα του πολιτισμού καθώς σε αυτή γεννήθηκαν και αναπτύχθηκαν οι πρώτες μορφές του. Δεν είναι όμως μόνο η αρχαία πολιτιστική κληρονομιά που διαθέτουμε. Η πατρίδα μας χαρακτηρίζεται από πλήθος στοιχείων σύγχρονου πολιτισμού.

Αναφορικά με την πρώτη συμφωνία μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη συμμετοχή της Ελλάδας στο πιλοτικό πρόγραμμα για τις συμπαραγωγές σειρών 2023-2025, ουσιαστικά δημιουργεί περί τα 450.000 ευρώ υποχρέωση συνεισφοράς της χώρας μας σε συμπαραγωγές που θα προωθούν την πολυπολιτισμικότητα στην Ευρώπη.

Η εν λόγω συμφωνία ρυθμίζει τα θέματα της καταβολής της συνεισφοράς της Ελλάδας στο πρόγραμμα και αποτελεί προϋπόθεση για τη συμμετοχή της σε αυτό, που λογικό είναι να αφορούν κυρίως αλλοδαπά συμφέροντα και κατ’ ελάχιστον τα ελληνικά.

Το αναφέραμε και κατά τη διάρκεια της επιτροπής ότι είναι ανεπίτρεπτο ελληνικές παραγωγές, που αφορούν την πολιτική και πολιτιστική ιστορία της χώρας μας, όπως η ταινία για τον βίο του Ιωάννη Καποδίστρια, του πρώτου κυβερνήτη του νεοσύστατου ελληνικού κράτους, να έχουν διακοπεί λόγω έλλειψης χρηματοδότησης. Η χώρα μας χαρακτηρίζεται ως χορηγός, επειδή, βλέπετε, μας περισσεύουν.

Στο άρθρο 2 αναφέρεται ότι το πιλοτικό πρόγραμμα που περιγράφεται στο Παράρτημα 1 της συμφωνίας θα υλοποιηθεί από το Συμβούλιο της Ευρώπης από την 1η Ιανουαρίου 2023 έως την 31η Δεκεμβρίου του 2025.

Γιατί το φέρνετε προς κύρωση έναν χρόνο μετά; Μήπως το εφαρμόζατε άτυπα όλο αυτό το διάστημα; Και αν το εφαρμόζατε, τι συμπαραγωγές έχετε χρηματοδοτήσει; Είχαν ελληνικό ενδιαφέρον;

Το συνολικό κόστος του έργου εκτιμάται στα 21 εκατομμύρια ευρώ και προσδιορίζεται η συνολική συνεισφορά της Ελλάδας σε αυτό, που δεν θα υπερβαίνει, όπως είπαμε, τις 450.000 ευρώ.

Υποχρέωση της Ελλάδας τις πρώτες τριάντα ημέρες της εφαρμογής της συμφωνίας, δηλαδή εντός του Ιανουαρίου 2023, ήταν η καταβολή 150.000 ευρώ, ενώ άλλη μία ισόποση καταβολή έπρεπε να πραγματοποιηθεί στις 30-4-2024. Αυτές έχουν ήδη καταβληθεί, χωρίς να έχει κυρωθεί η συμφωνία από τη Βουλή;

Επίσης, στις 31-3-2024 έπρεπε να έχει κατατεθεί στην Ελλάδα από το Συμβούλιο της Ευρώπης έκθεση προόδου και οικονομικές εκθέσεις. Κατατέθηκε; Και αν κατατέθηκε, γιατί δεν τη φέρατε στην αρμόδια κοινοβουλευτική επιτροπή για έλεγχο;

Από το άρθρο 6 προκύπτει ότι η χώρα μας ως χορηγός θα δώσει 450.000 ευρώ στο Συμβούλιο της Ευρώπης για το πιλοτικό πρόγραμμα και αν το έργο δεν υλοποιηθεί, καμμία ευθύνη δεν θα μπορεί να αναζητηθεί από τη χώρα μας ούτε στο Συμβούλιο της Ευρώπης, αλλά ούτε στο προσωπικό και τους τυχόν αναδόχους. Είναι όλα αυτά λογικά;

Στο άρθρο 8 δημιουργείται υποχρέωση στο Συμβούλιο της Ευρώπης κατά τη δημοσιότητα του έργου να αναγνωρίζει τη συμβολή του χορηγού. Ο τρόπος αναγνώρισης ποιος είναι; Πολλά άρθρα της συμφωνίας με προθεσμίες είναι παρωχημένα και δεν ανταποκρίνονται πλέον.

Στο άρθρο 11 ορίζεται ότι τα παραρτήματα αποτελούν αναπόσπαστο μέρος της συμφωνίας, η οποία πάντως υπερισχύει σε περίπτωση ασυμφωνιών ή συγκρούσεων με αυτά.

Στην παράγραφο 11.2. τίθεται ασυλία του Συμβουλίου της Ευρώπης και του προσωπικού της, καθώς αναφέρεται ότι τίποτα στην παρούσα συμφωνία ή σε σχέση με αυτή δεν θα θεωρείται παραίτηση από οποιοδήποτε από τα προνόμια και τις ασυλίες που απολαμβάνουν το Συμβούλιο της Ευρώπης και το προσωπικό του, πράγμα το οποίο δυσχεραίνει τη θέση του χορηγού σε περίπτωση αναζήτησης ευθυνών και αξιώσεών του.

Στο άρθρο 12 ορίζεται ως τρόπος επίλυσης τυχόν διαφορών ή διαφωνιών μεταξύ των μερών και ο φιλικός διακανονισμός και όχι η προσφυγή στα δικαστήρια. Η ανάγκη ύπαρξης δικαστικής αρχής ή έστω διαιτησίας σε περίπτωση αποτυχημένων διαπραγματεύσεων είναι σημαντική και πρέπει να συμπληρωθεί.

Στο Παράρτημα 1 περιγράφεται το πιλοτικό πρόγραμμα του Συμβουλίου της Ευρώπης για τις συμπαραγωγές σειρών. Από την ανάλυση του άρθρου προκύπτει ότι ο σκοπός είναι η προώθηση της πολυπολιτισμικότητας και του συγκερασμού των πολιτισμών. Η πολυπολιτισμικότητα πρέπει να περιορίζεται εκεί που δεν ξεκινά να είναι επικίνδυνη για τον ίδιο μας τον πολιτισμό.

Στο δε Παράρτημα 3 περιέχεται αίτημα πληρωμής της πρώτης δόσης της συνεισφοράς της Ελλάδας, η οποία, σύμφωνα με τα ανωτέρω άρθρα, έχει ήδη παρέλθει.

Στο άρθρο δεύτερο, ως προς την εκπροσώπηση της Ελλάδας στη διοίκηση του έργου, παρέχεται εξουσιοδότηση στον Υπουργό Πολιτισμού για τον ορισμό του ως εκπροσώπου της Ελλάδος στο όργανο διοίκησης Συμβούλιο Χορηγών του πιλοτικού προγράμματος και προσδιορίζεται η θητεία του με τρόπο ώστε να καλύπτει τυχόν παράταση. Για λόγους διαφάνειας, οι εξουσιοδοτήσεις προς τους Υπουργούς μάς βρίσκουν αντίθετους.

Εν συνόλω, εκτός του ότι η συμφωνία είναι παρωχημένη, είναι σκάνδαλο ελληνικές παραγωγές που σχετίζονται με την ιστορία, την πολιτική, τις παραδόσεις, τα έθιμα και την θρησκεία της χώρας μας να μην μπορούν να ολοκληρωθούν ελλείψει χρηματοδότησης από το αρμόδιο Υπουργείο και τους εποπτευόμενους φορείς, ενώ η Κυβέρνηση υπογράφει συμφωνίες για χορηγίες σε συμπαραγωγές του εξωτερικού που θα προωθούν την πολυπολιτισμικότητα της Ευρώπης.

Με το δεύτερο νομοσχέδιο προωθείται η Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας, η οποία υπογράφηκε στην Αθήνα στις 13 Ιουνίου του 2024.

Στο άρθρο 2 ορίζεται ότι τα μέρη θα ενισχύουν τις πολιτιστικές πολιτικές με σκοπό την προστασία και την προώθηση της ποικιλομορφίας των πολιτιστικών εκφράσεων, προβλέποντας την πρόσβαση των ατόμων με αναπηρία σε προγράμματα και δραστηριότητες και την ενίσχυση των μηχανισμών αξιολόγησης και παρακολούθησης των εν λόγω πολιτικών.

Με την αναφορά στην προώθηση της ποικιλομορφίας των πολιτιστικών εκφράσεων τι ακριβώς εννοείτε; Λέτε ότι τα μέρη θα προωθούν την πολιτιστική κληρονομιά και θα ενθαρρύνουν τη συμμετοχή των επαγγελματιών σε φεστιβάλ, εκθέσεις και εκδηλώσεις στο έδαφος της άλλης χώρας, θα προσπαθούν να διευκολύνουν την είσοδο και την παραμονή των επαγγελματιών και καλλιτεχνών στο έδαφος της άλλης χώρας και να διευκολύνουν την κατάρτιση και τις επαφές μεταξύ των καλλιτεχνών από χώρα σε χώρα. Όλα αυτά θα τα ελέγχει, διαχειρίζεται κάποιος φορέας; Τα ποσά της παραμονής πώς θα καλύπτονται;

Αναφέρεστε στην είσοδο και την έξοδο εξοπλισμού και υλικών που είναι απαραίτητα για την υλοποίηση πολιτιστικών έργων, αλλά και αγαθών που αποστέλλονται σε πολιτιστικές εκθέσεις και παραστάσεις. Τι είδους αγαθών; Και αρχαιοτήτων;

Η Ελλάδα έχει μακραίωνη πολιτιστική παράδοση. Τα επιτεύγματα του παρελθόντος συνιστούν στοιχείο της παράδοσης και διαμορφώνουν την εθνική μας ταυτότητα. Το ρωτήσαμε κατά τη διάρκεια της επιτροπής. Το ξαναρωτάμε και στην Ολομέλεια.

Ο εξοπλισμός που θα αποστέλλεται, θα ορίζεται από το πλαίσιο του Ειδικού Συστήματος Προσωρινής Εισαγωγής; Τι περιλαμβάνει αυτό το πλαίσιο; Τι θα συμβαίνει σε περιπτώσεις απώλειας ή καταστροφών; Ποιος θα είναι υπεύθυνος για τη μεταφορά και την προστασία; Είναι εντελώς αόριστα όλα αυτά και φανερώνουν έλλειψη ευθύνης σχετικά με την προστασία των αγαθών.

Ορίζεται ότι τα μέρη θα προωθούν τις άμεσες επαφές μεταξύ των αντιστοίχων μουσείων, με σκοπό την προώθηση και τη συνεργασία των συλλόγων, και θα ενθαρρύνουν την ανταλλαγή μουσειολόγων, επιμελητών και ερευνητών και την προώθηση κοινών εκθέσεων.

Τα μουσεία μας, με τις ανεκτίμητες συλλογές τους, πρέπει να τα απολαμβάνει το σύνολο των Ελλήνων πολιτών και των επισκεπτών της χώρας μας. Τα στοιχεία του παρελθόντος θα μπορούσαμε να πούμε ότι αποτελούν ταυτόχρονα αφετηρία για την πορεία ενός λαού. Διαδίδονται μέσα στον χρόνο και διατηρούνται ως πολιτισμικά κειμήλια τόσο μέσα στη συνείδηση του ανθρώπου όσο και εμπράκτως μέσω της διαφύλαξης του υλικού πολιτισμού. Όχι να κόβουν βόλτες τα πολύτιμα εκθέματα μας δεξιά και αριστερά.

Θα υπάρξει ανάληψη υποχρέωσης από το κράτος της αποζημίωσης για την περίπτωση απώλειας ή φθοράς των πολιτιστικών μας αγαθών; Και ποιος θα επιβαρυνθεί τελικά; Ο Έλληνας φορολογούμενος! Θα πρέπει επιτέλους να απαγορευτεί η εξαγωγή και ο δανεισμός πολιτιστικών αγαθών στο εξωτερικό.

Στο άρθρο 11 ορίζεται ότι τα μέρη θα διευκολύνουν και θα υποστηρίζουν τη συμμετοχή σε εκδηλώσεις, φεστιβάλ και ακροάσεις, αλλά και θα ενθαρρύνουν τη συμπαραγωγή έργων στους τομείς των παραστατικών τεχνών. Πώς ακριβώς θα υλοποιηθεί αυτή η ενθάρρυνση; Πολλές οι αοριστίες!

Εμείς στην Ελληνική Λύση πιστεύουμε ότι όλα τα κράτη έχουν πάρει σημαντικά στοιχεία από τον ελληνικό πολιτισμό και τον γνωρίζουν καλύτερα απ’ ό,τι πιστεύουμε. Γι’ αυτό διαρκής στόχος πρέπει να είναι να μην αλλοιώσει τον δικό της πολιτισμό.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Θα δώσω τώρα τον λόγο στην ειδική αγορήτρια από το Κομμουνιστικό Κόμμα Ελλάδας, την κ. Λιάνα Κανέλλη.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, αν το ζητούμενο σήμερα ήταν σε αυτές τις συμβάσεις το ποσό, νομίζω ότι θα είχαμε τελειώσει σε πέντε λεπτά. Είναι 450.000 ευρώ συνεισφοράς της Ελλάδας σε ένα πρόγραμμα 21 εκατομμυρίων ευρώ -πιλοτικό, παρακαλώ!- στο πλαίσιο ενός προϋπάρχοντος προγράμματος για τις ταινίες, αυτό το λεγόμενο «Eurimages», το οποίο ήδη τρέχει εδώ και αρκετό καιρό και θα το είχαμε λύσει το ζήτημα. Γιατί όταν μιλάμε και για πολιτισμό, όταν μιλάμε για παραγωγή σειρών ως τμήμα του κρατικού προϋπολογισμού, θα έλεγε κάποιος όχι ότι είναι αυξημένα τα κονδύλια. Αν δείτε, είναι ολοένα συρρικνούμενα τα κονδύλια για τον πολιτισμό από τότε που υπάρχει αστική δημοκρατία από τη Μεταπολίτευση μέχρι σήμερα. Ουδέποτε αυξήθηκαν τόσο πολύ και με τον σωστό τρόπο για να μπορεί κάποιος να μιλάει για ανάδειξη των πολιτισμικών αναγκών της χώρας. Θα την είχαμε τελειώσει τη συζήτηση. Θα ήταν και δύσκολο να φέρει και κάποιος αντίρρηση δηλαδή, αν ήταν μόνο θέμα ποσού. Είναι μόνο αυτό; Για αυτό παρουσιάζεται έτσι εδώ τώρα; Έχουμε σκεφτεί τι είναι;

Άκουσα και κάποια πράγματα. Εγώ θεώρησα ότι είμαι κάτι σαν το Πουέρτο Ρίκο σήμερα. Αυτά που άκουσα για τις αμερικάνικες εκλογές, εντάξει, δεν με εκπλήσσουν. Οφείλω να ομολογήσω γιατί να μας εκπλήξουν εμάς; Καθόλου! Είναι θέμα κουλτούρας. Όταν έχεις και την αισθητική της εισόδου στον Λευκό Οίκο ενός νιπτήρα, δεν μπορείς να είσαι χαρούμενος που δεν μπήκε ο μπιντές. Συγχωρήστε με, είναι και θέμα αισθητικής, πώς θα το κάνουμε; Και είναι κομμάτι της κουλτούρας και αυτό.

Μιλάμε, όμως, για το Συμβούλιο της Ευρώπης, δηλαδή για κάτι ευρύτερο της Ευρωζώνης και της Ευρωπαϊκής Ένωσης. Μιλάμε και για χώρες των οποίων η κουλτούρα ή -αν θέλετε- και τα πολιτισμικά αγαθά είναι σήμερα -σήμερα, τώρα, αυτές τις τελευταίες χρονιές- αντικείμενα λαφυραγώγησης σε πολέμους που δεν αφορούν σε κανέναν. Σε κανέναν!

Μιλάμε για ενίσχυση σειρών υπέρ της διαφοροποίησης σε μία Ευρώπη που δεν είναι σε θέση να ξεχωρίσει τον Στεπάν Μπαντέρα από τον Αντόνιο Μπαντέρας; Δουλευόμαστε μεταξύ μας; Μιλάμε για το άγχος των πλατφορμών και την πολιτική σημασία του πολιτισμού και είμαστε εδώ μέσα Βουλευτές και μπορώ να το πω μετά λόγου γνώσεως που δεν δώσατε φράγκο σαν κόμματα -φράγκο!- για το γεγονός ότι σηκώθηκε πολύ πριν την κουβέντα περί τεχνητής νοημοσύνης στις εκλογές του 2015 ψεύτικη -ψεύτικη!- ανακοίνωση της κεντρικής επιτροπής του κόμματος ότι όλοι οι κομμουνιστές έπρεπε να ψηφίσουν ΣΥΡΙΖΑ και δεν άνοιξε μύτη; Και δεν μπορούσαμε να το αντιμετωπίσουμε με κανέναν τρόπο, γιατί έπρεπε να στείλουμε δικηγόρο επί τόπου να κάνει ασφαλιστικά μέτρα στο Λος Άντζελες και κάναμε παρέμβαση στις 9.00΄ το πρωί με ανοιχτές τις κάλπες και κατέβηκε μιάμιση ώρα μετά το κλείσιμο των καλπών; Και δεν ενοχλήθηκε κανενός η κουλτούρα και ο πολιτισμός ο πολιτικός; Πόσες φορές έχω ακούσει αυτή τη λέξη, «πολιτικός πολιτισμός»;

Και ερχόμαστε εδώ να πάμε να συνδέσουμε μία χρηματοδότηση σειρών πειραματική. Γιατί πειραματική σε τελευταία ανάλυση; Για καλοσκεφθείτε το, δεν υπάρχει πείρα;

Το αποτέλεσμα των εκλογών ξέρετε ποιο είναι; Αυτό που ήδη χρησιμοποιείτε όλοι σας και χρησιμοποίησε και ο Πρωθυπουργός για να πει συγχαρητήρια, η πλατφόρμα του μεγάλου νικητή των εκλογών που είναι η Έλον Μασκ. Αυτός θα καθορίσει τον πολιτισμό τώρα σε επίπεδο πλατφόρμας. Εδώ κοροϊδευόμαστε μεταξύ μας, γιατί μιλάμε για λαϊκό όφελος, όταν το ΚΚΕ μιλάει για πράξεις, αποφάσεις, θέματα, κονδύλια, πολιτικές θέσεις να είναι υπέρ του λαού.

Έχετε δει την ταινία που γυρίστηκε εδώ στην Ελλάδα; Έχετε δει τα υποβαθμισμένα εντελώς κομμάτια πίσω από τη Σωκράτους, πίσω από το παλιό Χρηματιστήριο; Τα έχετε δει; Όπου μπήκαν ταμπέλες απλώς και μετετράπη σε Τεχεράνη; Τα έχετε δει; Οι υποβαθμισμένες περιοχές της Αθήνας βαφτίστηκαν «Τεχεράνη» και παίχτηκε μία «Μπλοκμπάστερ» ταινιάρα με τον μάγκα -να πούμε- τον πράκτορα ο οποίος έρχεται στην Τεχεράνη, που ήταν τα υποβαθμισμένα κομμάτια της Αθήνας. Μπήκαν οι ταμπέλες και έμεινε η Αθήνα όπως ήταν. Αχ, πολύ συγκινήθηκα από αυτή την επένδυση και από αυτό τον πολιτισμό! Εσείς δεν συγκινηθήκατε που η Αθήνα ήταν η κοντινότερη πρωτεύουσα να θυμίζει την Τεχεράνη, για να μην πάω στην πολιτική της Τεχεράνης αυτή τη στιγμή; Θέλετε να μιλήσουμε για την ιρανική τέχνη σε επίπεδο Φαγιούμ; Υποκριτικά είναι όλα αυτά, βαθιά υποκριτικά, για αυτό και τα καταψηφίζουμε.

Μιλάτε δε -και αυτό είναι και το εξοργιστικό- μέσα σε αυτήν τη συμφωνία, σε αυτό το πιλοτικό πρόγραμμα για κοινή ευρωπαϊκή κουλτούρα. Οπότε εγώ εδώ μετά λόγου γνώσεως από σύμπτωση φοράω και κόκκινα σήμερα, πάρτε το ως ΚΚΕ, σας παρακαλώ πάρα πολύ, όχι ως χρώμα των Αμερικανών δημοκρατικών, σας ικετεύω, ούτε καν ως Ολυμπιακό. Γιατί το λέω μετά τρόμου; Αλήθεια σας το λέω, διότι έχουμε φτάσει σε αυτό το επίπεδο να συζητάμε, ακόμα και για τα χρώματα. Έχετε συναίσθηση ότι μιλάτε για κοινή ευρωπαϊκή κουλτούρα και αυτό το κόκκινο όταν πάει στο ΚΚΕ με μετατρέπει εμένα σε τρομοκράτη και τρομοκρατική οργάνωση ακόμη και σε επίπεδο ταινιών; Γιατί κοινή ευρωπαϊκή κουλτούρα είναι ο ναζισμός και ο φασισμός και κοινή ευρωπαϊκή κουλτούρα είναι και ο κομμουνισμός και εσχάτως θεσμοθετημένο κιόλας. Μέσα στον Αύγουστο της Χιροσίμα και του Ναγκασάκι -στον Αύγουστο!- υπάρχει γιορτή που εξομοιώνει τον κομμουνισμό με τον ναζισμό!

Για ποια κοινή ευρωπαϊκή κουλτούρα μιλάμε; Ήθελα να ξέρω δηλαδή. Δεν μιλάω για τις απαγορεύσεις, μιλάμε για την κοινή ευρωπαϊκή κουλτούρα των αποτελεσμάτων της αποικιοκρατίας ως λαφυραγώγηση που έχει τιγκάρει όλα τα μουσεία και την ιδιοκτησία του λόρδου τάδε και του λόρδου δείνα που πέρασαν από εδώ και από άλλες χώρες του κόσμου; Μιλάμε για κοινή ευρωπαϊκή κουλτούρα και το μπλε του Μαρόκου που έγινε ιδιοκτησία του Yves Saint Laurent σε ομώνυμο μουσείο και το Μαρόκο χώρα παρατηρητής του Συμβουλίου της Ευρώπης;

Να χρηματοδοτήσουμε και να μπούμε μέσα να χρηματοδοτήσουμε σειρές! Εσείς πιστεύετε δηλαδή ότι σε μία εποχή όπου η καλλιέργεια του ουκρανικού εθνικισμού –γι’ αυτό ανέφερα τον Μπαντέρα πριν- είναι η εξύμνηση του δωσιλογισμού και της συνεργασίας με τους Γερμανούς ναζί τότε σε μια Ελλάδα που έχει πίσω της την έννοια «δωσίλογος» και ένα ΕΑΜ; Για ποια κοινή κουλτούρα μιλάμε τώρα; Σε ποιες πλατφόρμες θα σηκωθεί τι; Τουλάχιστον ας ήταν και πιο ρεαλιστικά γραμμένο, είναι για να διευκολυνθούν οι μεγάλες πλατφόρμες.

Αποδείχτηκε και με το προηγούμενο για τα φιλμ, κύριε Υπουργέ, ότι η χρηματοδότηση ξαναπάει σε δυο, τρεις μεγάλες χώρες με τον έναν ή με τον άλλον τρόπο, με τον ίδιο τρόπο που παίρνονται και οι πολύ μεγάλες αποφάσεις από δύο, τρεις μεγάλες χώρες εξίσου χρεωμένες με τη δική μας και περισσότερο χρεωμένες από τη δική μας, οι οποίες, όμως, έχουν πίσω τους και τη γιγάντια δύναμη να παίζουν διαφοροποίηση. Ακούω καμμιά φορά για τον Δοξιάδη που είπε κάποιος προλαλήσας Βουλευτής εδώ για τον Δοξιάδη και την Brazil. Μα, ο Δοξιάδης έχει πάει και στην Γκάνα! Και όταν μιλάμε για πολιτισμό, για χώρες, για λαούς, δεν πάμε στην ατομική καλλιτεχνική, ή επιστημονική, ή αρχιτεκτονική, ή αισθητική, ή παραστατική προσφορά. Γιατί αν πάμε στα άτομα, τότε υπάρχει και η κουλτούρα του Λας Βέγκας, έχουμε και τον «Nick the Greek» που έπαιζε στα καζίνο. Και αυτό κουλτούρα θα είναι; Θα είναι κουλτούρα; Για να καταλάβω δηλαδή, όποιος Έλληνας εμφανιστεί; Και ο Νεγρεπόντε ήταν CIA σφαγέας. Θα το πάρουμε για κουλτούρα;

Ειδικά στα ζητήματα αυτά θα έπρεπε κάποιος να είναι πιο προσεκτικός και να μη θεωρεί την εθνική μορφή της τέχνης ως ιδιαιτερότητα, σαν μια προσπάθεια να αποφύγει κάποιος τον ευρωπαϊκό καπιταλιστικό πολτό ο οποίος έχει μετατρέψει την τέχνη σε εμπόρευμα.

Βεβαίως εμείς στην πρώτη σύμβαση με το Συμβούλιο της Ευρώπης θα ψηφίσουμε κατά. Η δεύτερη που αφορά στη Βραζιλία έχει μερικά πράγματα που θα μπορούσαμε να πούμε «ναι». Αλλά έτσι όπως έρχεται, με τη μορφή που έρχεται, δεν μπορούμε να διαφοροποιηθούμε. Θα πούμε «παρών» γιατί είναι ωραίο να γίνονται οι ανταλλαγές, να έρχονται άνθρωποι της παραγωγής της τέχνης σε επαφή, αλλά την ίδια ώρα πρέπει να μπορείς να υψώσεις ανάστημα, όπως κάνουμε εμείς, στην εμπορευματοποίηση της τέχνης όταν ακόμα και τα πνευματικά δικαιώματα του έργου που έχει παραχθεί από ανθρώπους είναι κυριολεκτικά αντικείμενο, όπως είναι μια καρέκλα, ένα τραπέζι. Δεν ξέρω πώς να σας το εξηγήσω.

Υπάρχουν πλατφόρμες που αγοράζουν όλη την παραγωγή των Beatles και δεν μπορείς να την ακούσεις ή να την κατεβάσεις χωρίς να τους πληρώσεις. Λέω τώρα ένα παράδειγμα. Υπάρχουν τραγούδια που κατεβαίνουν γιατί δεν αρέσει στον ιδιοκτήτη της πλατφόρμας -του νεροχύτη ας πούμε- ή κάποιας άλλης αντίστοιχης πλατφόρμας. Δεν του αρέσει το περιεχόμενο τραγουδιών. Όταν το κάνεις εμπόρευμα και βασίζεσαι και σε χορηγούς και σε επενδυτές πάνω σε αυτό, πιστεύετε ότι δεν θα καθορίσει το περιεχόμενο όταν το περιεχόμενο στο επίπεδο της πλατφόρμας μπορεί να κατέβει ανά πάσα στιγμή; Να σας έβλεπα να έρθετε εδώ να φέρετε πολιτισμικό συμφωνητικό, να βρούμε τρόπους να αμυνθούμε στον πολιτισμικό εμπορευματοποιημένο ιμπεριαλισμό, να μπούμε να καθίσουμε να συζητήσουμε. Αλλιώς μπορούμε απλώς να ψηφίζουμε «παρών» για τη Βραζιλία κατά για το Συμβούλιο της Ευρώπης και να ευελπιστούμε ότι ολοένα και περισσότεροι άνθρωποι αρχίζουν και καταλαβαίνουν τι σημαίνει ψηφίζω ελεύθερα επηρεασμένος από την άρχουσα τάξη που μου υπαγορεύει το πώς θα ψηφίσω.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Κανέλλη.

Θα δώσω τώρα τον λόγο στην ειδική αγορήτρια από το ΠΑΣΟΚ κ. Παναγιώτα Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με μια γενικότερη παρατήρηση που αφορά τη θέση του ΠΑΣΟΚ - Κινήματος Αλλαγής σχετικά με τον τομέα του πολιτισμού. Είτε συζητάμε εδώ στο Κοινοβούλιο για μία ακύρωση μιας συμφωνίας πολιτιστικής συνεργασίας μεταξύ δύο κρατών είτε μιλάμε για κάποια χρηματοδοτικά εργαλεία που ευνοούν και χρηματοδοτούν τον πολιτισμό σε ευρωπαϊκό επίπεδο -φυσικά σε αυτά συμμετέχει και η χώρα μας- δεν τα αντιμετωπίζουμε ξεκομμένα από την γενικότερη πολιτιστική πολιτική η οποία ασκείται στη χώρα. Αντιθέτως πάντα ψάχνουμε και αναζητούμε τους τρόπους που τέτοιες συμφωνίες και τέτοια χρηματοδοτικά εργαλεία θα γίνουν χρήσιμα εργαλεία για την καλλιτεχνική κοινότητα της χώρας προσφέροντας ευκαιρίες εξωστρέφειας και καινοτομίας στον ελληνικό πολιτισμό. Έτσι, λοιπόν, δεν είναι εκτός θέματος ούτε φυσικά λαϊκισμός το να συζητάμε νομοσχέδιο που αφορά ένα χρηματοδοτικό εργαλείο για τις τηλεοπτικές σειρές και για τα οπτικοακουστικά δηλαδή μέσα της Ευρώπης και να ρωτάμε τον αρμόδιο Υπουργό σχετικά με το τι συμβαίνει με το χρηματοδοτικό εργαλείο, το ΕΚΚΟΜΕΔ, το οποίο υπάρχει στην Ελλάδα. Δεν θα αναφερθούμε περαιτέρω σε αυτές τις ερωτήσεις τις οποίες θέσαμε κατά τη διάρκεια της επιτροπής. Άλλωστε καταθέσαμε σχετική κοινοβουλευτική ερώτηση προκειμένου να λάβουμε τις αντίστοιχες απαντήσεις από τον αρμόδιο Υπουργό.

Σε ό,τι αφορά τη συζητούμενη κύρωση συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του έργου «Σχέδιο υποστήριξης τηλεοπτικών σειρών», πρόκειται για μία συμφωνία η οποία έρχεται σε ένα περιβάλλον με ιδιαίτερες προκλήσεις για τον οπτικοακουστικό τομέα. Οι κανόνες του παιχνιδιού έχουν αλλάξει καθώς και οι νέες τεχνολογίες και οι νέοι παίκτες παγκοσμίως οι οποίοι κυρίως βρίσκονται εκτός Ευρώπης και διεκδικούν πρωταγωνιστικό ρόλο. Προφανώς η μεγαλύτερη πρόκληση που καλούμαστε να αντιμετωπίσουμε σήμερα στον οπτικοακουστικό τομέα είναι η χρήση των προγνωστικών αλγορίθμων από τις παγκόσμιες πλατφόρμες που κυριαρχούν στη διεθνή αγορά. Γιατί είναι σαφές πως σε μία ήδη δύσκολη παγκόσμια αγορά για τις τηλεοπτικές σειρές η αλγοριθμική ανίχνευση τάσεων μπορεί να οδηγήσει τους δημιουργούς σε επαναληπτικότητα, να δημιουργήσουν, δηλαδή, σειρές που πουλάνε, που έχουν ενδιαφέρον για το κοινό, στον περιορισμό του πειραματισμού και της καινοτομίας που είναι αναπόσπαστα κομμάτια της τέχνης και σε στερεότυπα με περιεχόμενο που ακολουθεί συγκεκριμένα μοτίβα μειώνοντας την ποικιλία και την ποικιλομορφία.

Για τους ανεξάρτητους ευρωπαίους παραγωγούς τα πράγματα είναι ακόμα πιο δύσκολα στην παγκόσμια αγορά καθώς συχνά αντιμετωπίζουν δυσκολίες χρηματοδότησης σε συνδυασμό με έναν έντονο ανταγωνισμό από μεγάλες εταιρείες παραγωγής και φυσικά από στούντιο. Η μακροχρόνια συνεργασία της ελληνικής πολιτείας με το Eurimages μάς οδηγεί στο να δούμε θετικά τη συνεισφορά μας σε ένα νέο πιλοτικό ταμείο του Συμβουλίου της Ευρώπης που αφορά αυτή τη στιγμή τηλεοπτικές σειρές και όχι κινηματογραφικές ταινίες όπως μέχρι τώρα. Μέσω, λοιπόν, της συζητούμενης σύμβασης στόχος μας είναι τα πολλαπλά οφέλη των συνεργασιών που θα προκύψουν αφ’ ενός υπέρ της ενίσχυσης των ανεξάρτητων εταιρειών παραγωγής της κάθε συμβαλλόμενης χώρας και αφ’ ετέρου υπέρ της διατήρησης μιας ιδιαίτερης έκφρασης της κάθε χώρας μακριά από τις αλγοριθμικές εφαρμογές που χρησιμοποιούν οι διεθνείς εμπορικές πλατφόρμες τύπου Netflix για να καθορίσουν το περιεχόμενό τους.

Στο πρόγραμμα ως κράτος συνεισφέρουμε 450.000 ευρώ μέσα σε μία περίοδο τριών ετών ενώ το συνολικό κόστος του πιλοτικού αυτού προγράμματος ανέρχεται στα 21 εκατομμύρια. Προφανώς βλέπουμε θετικά την προοδευτική ούτως ή άλλως καταβολή των 450.000 ευρώ στο Eurimages γιατί είμαστε υπέρμαχοι της ευρωπαϊκής συνεργασίας της απόλυτης δυνατότητας έκφρασης των μικρότερων κοινωνιών που διαμορφώνουν την πολιτιστική δύναμη της Ευρώπης και βέβαια της αντιμετώπισης των αλγορίθμων που ορίζουν την τύχη της κάθε απόπειρας καλλιτεχνικής δημιουργίας.

Ένα τελευταίο στοιχείο για τη σύμβαση αυτή, το οποίο πραγματικά έχει ένα ιδιαίτερο ενδιαφέρον είναι οι χώρες οι οποίες συμμετέχουν στο συγκεκριμένο project. Είναι χώρες του νότου, όπως η Ελλάδα, η Ισπανία, η Ιταλία, χώρες οι οποίες είναι δυνατές οπτικοακουστικά, όπως το Βέλγιο, η Ολλανδία και η Ουγγαρία με τα διεθνή τους στούντιο, χώρες που είναι πλούσιες, όπως το Λουξεμβούργο και νέες χώρες, όπως είναι η Εσθονία.

Κλείνοντας θα πούμε δυο λόγια για τη δεύτερη κύρωση σχετικά με τη συμφωνία πολιτιστικής συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας η οποία υπεγράφη στην Αθήνα το καλοκαίρι του 2024. Η ισχυρή ελληνική κοινότητα της Βραζιλίας η παρουσία της οποίας εδραιώθηκε μετά από πολυπληθείς μεταναστεύσεις ήδη από τον 19ο αιώνα συνέβαλε σημαντικά στην ανάπτυξη της τοπικής οικονομίας και κουλτούρας. Ως εκ τούτου η ελληνική διασπορά έχει συμβάλει στην πλούσια πολιτιστική ταυτότητα της Βραζιλίας προσφέροντας στοιχεία όπως ο χορός, η μουσική και οι παραδοσιακές γιορτές. Τα δεκαεπτά άρθρα του συγκεκριμένου προγράμματος εμπλέκουν ένα ιδιαιτέρως ευρύ φάσμα φορέων εκπαίδευσης και πολιτισμού. Η συνεργασία ανάμεσα σε καλλιτέχνες, σχεδιαστές και δημιουργούς από τις δύο χώρες μπορεί να οδηγήσει σε καινοτόμα έργα που ενσωματώνουν στοιχεία και από τις δύο κουλτούρες. Η χρήση της τέχνης ως μέσο κοινωνικής αλλαγής με καλλιτέχνες και από τις δύο χώρες να συνεργάζονται σε project που εστιάζουν σε κοινωνικά ζητήματα μπορεί να δώσει νέες αναγνώσεις και προσεγγίσεις σε θέματα όπως η ταυτότητα, η μετανάστευση και η αλληλεγγύη. Τα φεστιβάλ παραστατικών τεχνών ως τόποι συνάντησης αποτελούν έναν ακόμα σημαντικό πυλώνα συνεργασίας. Επιπλέον, έχουμε τις ακαδημαϊκές συνεργασίες οι οποίες παίζουν καθοριστικό ρόλο στην ενίσχυση των σχέσεων. Πανεπιστήμια και πολιτιστικοί οργανισμοί με προγράμματα ανταλλαγών, με υποτροφίες, με συνέδρια εστιάζουν σε κοινά θέματα όπως η φιλοσοφία, η ιστορία, οι κοινωνικές επιστήμες και όχι μόνο, εμπλουτίζουν τη γνώση αλλά προάγουν και τη διαπολιτισμική κατανόηση.

Είναι, λοιπόν, προφανές πως ο απώτερος στόχος της κύρωσης της παρούσας συμφωνίας μεταξύ των δύο χωρών θα πρέπει να είναι αναντίρρητα η εξωστρέφεια του ελληνικού πολιτισμού μέσα από τους σύγχρονους καλλιτέχνες και δημιουργούς. Και χαιρόμαστε πολύ που κατά την εισήγησή μας στην επιτροπή ρωτώντας τον κύριο Υπουργό σχετικά με το πώς ενημερώνεται το μητρώο καλλιτεχνών σχετικά με όλες αυτές τις πολιτισμικές συμβάσεις μεταξύ των χωρών ενημερωθήκαμε από τον Υπουργό ότι υπάρχει σχετική πλατφόρμα και ότι αυτοί οι καλλιτέχνες μπορούν να ενημερωθούν καταλλήλως.

Το ΠΑΣΟΚ - Κίνημα Αλλαγής υπερψηφίζει και τις δύο κυρώσεις.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε την κ. Γρηγοράκου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Εκπαιδευτήρια Αργύρη - Λαιμού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στην εισηγήτρια του ΣΥΡΙΖΑ κ. Κυριακή Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, ερχόμαστε σήμερα να κυρώσουμε δύο συμφωνίες αρμοδιότητας του Υπουργείου Πολιτισμού οι οποίες κινούνται σε θετική κατεύθυνση, θα έλεγα. Ωστόσο θελήσαμε να τοποθετηθούμε και στην Ολομέλεια για το αντικείμενο τους γιατί αγγίζουν μια σειρά από ζητήματα τα οποία θα πρέπει να απασχολήσουν το Σώμα συνολικά και όχι μόνο την αρμόδια επιτροπή, δηλαδή των Μορφωτικών Υποθέσεων.

Επίσης, αναγκαστήκαμε να θέσουμε επιφύλαξη ψήφου στην επιτροπή, με δεδομένη την προχειρότητα στον προγραμματισμό των συνεδριάσεων, όπου βρεθήκαμε μπροστά στο παράδοξο να έχουμε δύο συνεδριάσεις της Διαρκούς Επιτροπής Μορφωτικών Υποθέσεων με αντικείμενο τον πολιτισμό, την ώρα που ο εκπρόσωπος της χώρας μας στην UNESCO, ο κ. Κουμουτσάκος, ενημέρωνε, παρουσία υψηλόβαθμων υπηρεσιακών παραγόντων του Υπουργείου Πολιτισμού, μια άλλη επιτροπή, δηλαδή, την Ειδική Μόνιμη Επιτροπή Ελληνισμού της Διασποράς για κρίσιμα ζητήματα, για εθνικά ζητήματα, πολιτιστικής πολιτικής.

Συζητούσαμε, δηλαδή, παράλληλα για σοβαρά εθνικά θέματα όπως είναι το θέμα των Γλυπτών του Παρθενώνα και της μετατροπής της Αγίας Σοφίας και της Μονής της Χώρας σε τεμένη. Θέσαμε το ζήτημα και στον κύριο Υφυπουργό Πολιτισμού και στους Προέδρους των δύο επιτροπών. Η κυρία Υπουργός, από ό,τι πληροφορηθήκαμε αργότερα από ανακοίνωσή της, ήταν στην Κίνα. Κανένα πρόβλημα, αλλά γιατί δεν προγραμματίστηκε τουλάχιστον η ενημέρωση για τα θέματα της UNESCO σε μία άλλη ημερομηνία με την παρουσία της κ. Μενδώνη; Εύλογο δεν είναι το ερώτημα που θέτουμε; Έχουμε ή δεν έχουμε κοινή εθνική πολιτική σε αυτά τα θέματα; Μιλάει ή δεν μιλάει η χώρα με μία φωνή; Θέταμε ερωτήματα στον κ. Κουμουτσάκο για τα Γλυπτά του Παρθενώνα και μας παρέπεμπε σε αποφάσεις της Κυβέρνησης, η οποία απουσίαζε. Άρα καυτηριάζουμε επί της αρχής τον κακό προγραμματισμό, ο οποίος αδικεί τελικά όχι μόνο τους Βουλευτές και τη Βουλή, αλλά και τις δύο Συμφωνίες που κυρώνουμε σήμερα.

Τώρα, επί των συμφωνιών. Επιτρέψτε μου να ξεκινήσω από εκείνη που αφορά το Συμβούλιο της Ευρώπης, με αντικείμενο το σχέδιο υποστήριξης τηλεοπτικών σειρών. Πράγματι, όπως τονίσαμε και στη συνεδρίαση της επιτροπής, η αξιολόγηση της υφιστάμενης κατάστασης είναι ορθή από το Συμβούλιο της Ευρώπης. Τι λέει; Ότι υπάρχει μια γιγάντωση του οικονομικού κύκλου για διάφορους κοινωνικοοικονομικούς λόγους, αλλά και τεχνολογικούς των πλατφορμών μετάδοσης τηλεοπτικού περιεχομένου, σε τέτοιον βαθμό μάλιστα που κινδυνεύει και η ποικιλομορφία της καλλιτεχνικής έκφρασης στις Ευρωπαϊκές χώρες, αλλά και η επιβίωση του οπτικοακουστικού κλάδου σε αυτές.

Θέτει, επίσης, και μια άλλη διάσταση, ακόμα πιο ευαίσθητη, εκείνη του κινδύνου της αποξένωσης των κοινωνιών της Ευρώπης από τα ιδιαίτερα χαρακτηριστικά τους, μέσα από την ομογενοποίηση του τηλεοπτικού περιεχομένου. Επίσης πολύ σοβαρό. Μια κοινωνία της ανεκτικότητας, του σεβασμού, της δημοκρατίας, του πλουραλισμού, έχει ανάγκη από τη γνώση του άλλου και κατ’ επέκταση από ένα τηλεοπτικό περιεχόμενο που θα προβάλλει και διαφορετικά πράγματα. Είναι θέμα πολιτισμού, αλλά τελικά είναι και θέμα παιδείας και κοινωνίας συνολικότερα.

Το Συμβούλιο της Ευρώπης έχει αντίστοιχα χρηματοδοτικά εργαλεία για τον κινηματογράφο και το ντοκιμαντέρ και τώρα προσπαθεί να το επεκτείνει και στο κομμάτι της τηλεοπτικής μυθοπλασίας και των τηλεοπτικών σειρών, θέτοντας μια σειρά από κριτήρια στη βάση που προαναφέρθηκα. Είναι σαφές ότι το χρηματοδοτικό εργαλείο, όπως θεσμοθετείται, είναι για την ώρα μικρό και δεν αναμένεται να αλλάξει ριζικά την εικόνα της αγοράς των τηλεοπτικών σειρών σήμερα. Είναι πιλοτική η εφαρμογή του και προφανώς χρειάζεται στη συνέχεια αξιολόγηση και εμβάθυνση το συγκεκριμένο.

Το παράδοξο, όμως, στην όλη υπόθεση είναι ότι, ενώ το Υπουργείο Πολιτισμού φέρνει προς Κύρωση -και ορθά τη φέρνει- τη συμφωνία αυτή με το Συμβούλιο της Ευρώπης, πριν από λίγους μήνες νομοθέτησε σε εντελώς αντίθετη κατεύθυνση για το ίδιο ακριβώς θέμα με νομοσχέδιο που έφερε στη Βουλή ο προκάτοχος του νυν Υφυπουργού Πολιτισμού.

Δηλαδή, πριν από μερικούς μήνες, ο κ. Δήμας έλεγε ακριβώς τα αντίθετα από αυτά που λέει σήμερα ο κ. Φωτήλας. Δηλαδή τι έλεγε το νομοσχέδιό του; Ότι πρέπει να δημιουργήσουμε έναν φορέα που θα λειτουργήσει ως ανώνυμη εταιρεία, με στόχο τον πολλαπλασιασμό του οικονομικού κύκλου και της ένταξης της αγοράς της Ελλάδος στον χώρο των μεγάλων παικτών, των πλατφορμών και των πολυεθνικών παραγωγών.

Το νομοσχέδιο καταργούσε το Εθνικό Κέντρο Κινηματογράφου και το ΕΚΟΜΕ -συγχωνεύοντάς τα- καταργούσε την αυτονομία χρηματοδότησης των ντοκιμαντέρ και ενίσχυε τη δεσπόζουσα θέση των μεγάλων παικτών στην οπτικοακουστική αγορά. Πώς; Με την έγκριση fast track και χωρίς κριτήρια των πολύ μεγάλων παραγωγών, οι οποίες χαρακτηρίζονταν από το νομοσχέδιο ως στρατηγικές, ενώ έφτανε στο σημείο να ανοίγει την κάνουλα του εγχώριου τραπεζικού δανεισμού σε πολύ πιο μεγάλα τηλεοπτικά ή κινηματογραφικά projects, απλώς να έχουν decor την Ελλάδα, με μοναδική υποχρέωση της παραγωγής ενός μονόλεπτου spot για τον ΕΟΤ.

Ποιος δεν θυμάται τους ύμνους στον Μπαντέρας που θα γύρναγε την ταινία στη Θεσσαλονίκη. Και τι έκανε, παρακαλώ; Γύρισε την ταινία στη Θεσσαλονίκη με εργολαβικούς εργαζόμενους, με εργαζόμενους από την Βουλγαρία, με ημερομίσθια πείνας και το σενάριο ποιο ήταν; Μία καταδίωξη στο Μαϊάμι. Αυτή είναι, λοιπόν, η ανακολουθία των κυβερνητικών έργων και λόγων.

Χθες υμνούσε το Υπουργείο Πολιτισμού τις πλατφόρμες, τις πολυεθνικές και το μαζικό περιεχόμενο, σήμερα ανακάλυψε τον πλουραλισμό και την ανάγκη στήριξης των ανεξάρτητων παραγωγών.

Εμείς, λοιπόν, καλούμε τον κύριο Υπουργό να αδράξει την ευκαιρία της σημερινής συζήτησης και να μας παρουσιάσει τα δεδομένα του νέου φορέα. Ας μας κάνει μια αναλυτική ενημέρωση για το πώς προχωρά και ποια είναι η εικόνα στην τηλεοπτική αγορά τώρα που μιλάμε, γιατί είναι απαραίτητο. Και ως προς το δεύτερο αντικείμενο της σημερινής συζήτησης, αυτό της κύρωσης της συμφωνίας πολιτιστικής συνεργασίας με τη Βραζιλία, προφανώς και είμαστε θετικοί.

Η Βραζιλία είναι μια χώρα με απύθμενο πολιτιστικό βάθος, με πολύ μεγάλη επίσης πολιτιστική βιομηχανία -γιατί και αυτό έχει σημασία- μια χώρα με την οποία έχουμε παραδοσιακές σχέσεις και στο επίπεδο της οικονομίας και στο επίπεδο το κοινωνικό. Συνεπώς, η συμφωνία η οποία επικαιροποιεί το πλαίσιο της πολιτιστικής συνεργασίας που εμβαθύνουμε εδώ και δεκαετίες είναι σε θετική κατεύθυνση και την υπερψηφίζουμε. Ζητήσαμε, εντούτοις, από τον κύριο Υπουργό να μας ενημερώσει για τα πραγματικά στοιχεία αυτής της συνεργασίας, όπως διαμορφώνονται τα τελευταία χρόνια και τη συμβολή των αποδήμων μας εκεί. Να μας δώσει, δηλαδή, μια εικόνα των κοινών δράσεων που εξελίσσονται αυτήν την στιγμή και των σχεδίων που καταρτίζουμε από κοινού για το μέλλον ή σε κάθε περίπτωση, αν υπάρχουν μια σειρά από ιδέες που θα μπορούσαν να ενταχθούν άμεσα στο πλαίσιο αυτής της συμφωνίας. Δεν πήραμε, όμως, απάντηση. Ελπίζουμε να πάρουμε σήμερα. Επαναφέρουμε το ερώτημα και τώρα γιατί πραγματικά η Βραζιλία είναι μια χώρα που εμπνέει τις τέχνες και τον πολιτισμό, όμως, αντίστοιχα και ο ελληνικός πολιτισμός εμπνέει πολύ κόσμο στη Βραζιλία.

Κλείνοντας, κύριε Πρόεδρε, διαβάσαμε πολύ πρόσφατα ότι ολοκληρώνεται η νομοθετική επεξεργασία του σχεδίου νόμου για τη δημιουργία της Ανώτατης Σχολής Παραστατικών Τεχνών. Η κ. Μενδώνη το ανακοίνωσε δημοσίως. Εμείς αναμένουμε το κείμενο για να το αξιολογήσουμε και να τοποθετηθούμε. Όμως, σας έχουμε καταθέσει εδώ και τρεις εβδομάδες τη δική μας πρόταση νόμου για τον πολιτισμό, η οποία περιλαμβάνει μία σειρά από άρθρα που αγγίζουν και αυτό το θέμα, δηλαδή την ακαδημαϊκή ολοκλήρωση των παραστατικών τεχνών. Θεωρώ ότι θα έπρεπε, από την στιγμή που έχει ολοκληρωθεί η διαδικασία κοστολόγησης από το Γενικό Λογιστήριο του Κράτους και έχει επιστραφεί η σχετική έκθεση στη Βουλή, να προχωρήσει τώρα η Βουλή σε προγραμματισμό της συζήτησης της πρότασης νόμου μας στην αρμόδια Διαρκή Επιτροπή Μορφωτικών Υποθέσεων, όπως ακριβώς προβλέπεται από τον Κανονισμό της Βουλής.

Ελπίζουμε ότι αυτό θα γίνει άμεσα και θα αποτελέσει και μία ευκαιρία να συνθέσουμε όλοι μαζί, όλα τα κόμματα, τις οπτικές μας για το κρίσιμο ζήτημα της ανωτατοποίησης των καλλιτεχνικών σπουδών.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Μάλαμα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» πενήντα τρεις μαθήτριες και μαθητές και τρεις συνοδοί εκπαιδευτικοί από το ιδιωτικό Γυμνάσιο Εκπαιδευτική Αναγέννηση.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Και θα ολοκληρώσουμε τον κύκλο των εισηγητών και ειδικών αγορητών με τον εισηγητή από τη Νέα Δημοκρατία τον κ. Κωνσταντίνο Κεφαλογιάννη.

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, για να μη χρονοτριβώ, καθώς σήμερα συζητάμε για δύο συμφωνίες, ξεκινάω από την κύρωση της συμφωνίας για τη χρηματοδότηση του έργου, με τίτλο «Σχέδιο υποστήριξης τηλεοπτικών σειρών». Η σύμβαση προς κύρωση αποτελεί ένα σημαντικό βήμα για τη δημιουργία συνθηκών υγιούς ανταγωνισμού στα οπτικοακουστικά μέσα και ιδιαίτερα στην τηλεόραση, μια τηλεόραση που έχει πλέον ξεφύγει από τα παραδοσιακά εθνικά περιφερειακά κανάλια και τα τελευταία χρόνια υπάρχει μια ευρεία ανάπτυξη παραγωγής σειρών παγκοσμίως. Δεσπόζουσα θέση κατέχουν οι εταιρείες υπηρεσιών οπτικοακουστικών μέσων διεθνούς εμβέλειας, όπως είναι οι πλατφόρμες παροχής και παραγγελίας οπτικοακουστικού περιεχομένου, δηλαδή τα βίντεο on demand.

Η παράδοση των μεγάλων στούντιο και εταιρειών παραγωγής έχει δημιουργήσει μία ηγεμονία υπέρ αυτών που δρα ασφυκτικά σε βάρος προσπαθειών μικρότερων χωρών. Σε συνδυασμό και με τη χρήση της τεχνητής νοημοσύνης στη διανομή οπτικοακουστικού περιεχομένου, τίθενται σημαντικές προκλήσεις για την ελευθερία της έκφρασης και την πολυφωνία της καλλιτεχνικής δημιουργίας αλλά και για τη διασφάλιση της κυριότητας της διανοητικής ιδιοκτησίας στην Ευρώπη.

Αξίες που αποτελούν πυλώνες για τις σύγχρονες ευρωπαϊκές δημοκρατίες. Συγχρόνως, δημιουργείται ισχυρός αντίκτυπος στην ανεξαρτησία διαπραγμάτευσης των παραγωγών με εταιρείες ροής και ραδιοτηλεοπτικής μετάδοσης. Το γεγονός αυτό έχει επιφέρει ανισορροπία στον χώρο εις βάρος των ανεξάρτητων παραγωγών, σήμερα μάλιστα, πολύ περισσότερο με τις ραγδαίες εξελίξεις της τεχνολογίας, με την παγκοσμιοποίηση της πρόσβασης και την ταχύτητα ανάπτυξης μηχανισμών ροής και διανομής. Η παρέμβασή τους γίνεται ακόμη μεγαλύτερη. Οι επιλογές των μικρότερων παραγωγών και αγορών είναι ελάχιστες.

Για να το πούμε με απλά λόγια, αυτός που ορίζει την παραγωγή και τη διανομή μπορεί να επιβάλει τους όρους, να επιβάλει το περιεχόμενο, να επιβάλει τη θεματολογία και κατ’ αυτόν τον τρόπο προσβάλλονται πολλές φορές οι βασικές ελευθερίες πάνω στις οποίες θεμελιώθηκε και η Ευρώπη.

Τούτων δοθέντων το Συμβούλιο της Ευρώπης έκρινε απαραίτητη τη δημόσια παρέμβαση. Προχώρησε στην εκπόνηση ενός πιλοτικού προγράμματος. Πρόκειται για ένα προσωρινό μηχανισμό ενίσχυσης ανεξάρτητων συμπαραγωγών σειρών. Στο ανωτέρω πλαίσιο παρεμβάσεων, τον Δεκέμβριο του 2023 υπογράφηκε μεταξύ της ελληνικής Κυβέρνησης και του Συμβουλίου της Ευρώπης η προς κύρωση συμφωνία. Αφορά στη χρηματοδότηση του έργου με τίτλο «Σχέδιο υποστήριξης τηλεοπτικών σειρών». Η συμφωνία αυτή ρυθμίζει κυρίως τα θέματα καταβολής της συνεισφοράς τής Ελλάδας στο πιλοτικό πρόγραμμα. Αποτελεί εξάλλου προϋπόθεση για τη συμμετοχή της χώρας μας σε αυτό. Η συμμετοχή τής Ελλάδας στον ανωτέρω μηχανισμό είναι σημαντική, καθώς ο εγχώριος οπτικοακουστικός τομέας βασίζεται σε μεμονωμένους μικρούς και μη ανταγωνιστικούς παραγωγούς. Άρα το πρόβλημα της κυριαρχίας των παγκόσμιων εταιρειών υπηρεσιών οπτικοακουστικών μέσων αφορά και τη χώρα μας την Ελλάδα. Για τη χρηματοδότηση της πιλοτικής φάσης του προγράμματος το Συμβούλιο της Ευρώπης επέλεξε τη διαδικασία των διμερών συμφωνιών, με τους αρμόδιους φορείς των κρατών που συμμετέχουν. Για την Ελλάδα, αρμόδιο είναι το Υπουργείο Πολιτισμού. Επίσης συμμετέχουν το Βέλγιο, η Κροατία, η Εσθονία, η Ουγγαρία, το Λουξεμβούργο, η Ολλανδία, η Πορτογαλία, η Σλοβακία, η Σλοβενία και η Ισπανία.

Το πιλοτικό πρόγραμμα έχει έναν προϋπολογισμό ύψους 21 εκατομμυρίων ευρώ. Η εθνική μας συμμετοχή ανέρχεται σε 450.000 ευρώ. Τι κάνει όμως το πρόγραμμα αυτό; Δημιουργεί χρηματοδοτικά εργαλεία, τα οποία θέτει στη διάθεση των δημιουργών, πρώτον, μέσω επιχορηγήσεων για την ανάπτυξη συμπαραγωγών και δεύτερον, δίνει βραβεία συμπαραγωγής. Ειδικότερα, η προτεινόμενη νομοθετική ρύθμιση περιλαμβάνει τις κάτωθι διατάξεις, συνοπτικά: Άρθρο 1 της συμφωνίας: καθορίζεται το πεδίο εφαρμογής, ο στόχος της συμφωνίας και οι επιμέρους υποχρεώσεις των μερών. Άρθρο 2 της συμφωνίας: ορίζεται η διάρκεια του πιλοτικού προγράμματος από την 1η Ιανουαρίου του 2023 έως τις 31 Δεκεμβρίου του 2025. Άρθρο 3 της συμφωνίας: αναφέρεται στο συνολικό κόστος του έργου και στη συνολική συνεισφορά της Ελλάδας σε αυτό. Άρθρο 4 της συμφωνίας: προσδιορίζεται η διαδικασία ενημέρωσης μέσω ετήσιων εκθέσεων προόδου οικονομικών εκθέσεων. Άρθρο 5 της συμφωνίας: τίθεται το πλαίσιο οικονομικού ελέγχου. Άρθρο 6 της συμφωνίας: καθορίζεται περιοριστικά η ευθύνη της χώρας μας και του Συμβουλίου της Ευρώπης στο πλαίσιο της υπό κύρωση συμφωνίας. Άρθρο 7: θεσπίζεται κώδικας συμπεριφοράς. Άρθρο 8: θεσπίζεται υποχρέωση του συμβουλίου να αναγνωρίζει τη συμβολή της χώρας μας κατά τη δημοσιότητα του προγράμματος. Άρθρο 9 της συμφωνίας: ρυθμίζονται ζητήματα εκχώρησης σε τρίτους. Άρθρο 10: προσδιορίζεται ο χρόνος έναρξης της συμφωνίας και ρυθμίζονται θέματα σχετικά με τη διάρκεια, την τροποποίηση και την καταγγελία της συμφωνίας. Άρθρο 11 της συμφωνίας: αναφέρεται στα παραρτήματα. Άρθρο 12: ορίζεται ο τρόπος επίλυσης των διαφορών. Άρθρο 13: καταχωρίζονται τα στοιχεία επικοινωνίας και λοιπά απαιτούμενα στοιχεία των μερών. Άρθρο δεύτερο του σχεδίου νόμου: παρέχεται εξουσιοδότηση στον Υπουργό Πολιτισμού για τον ορισμό του ως εκπροσώπου της Ελλάδας στο όργανο διοίκησης. Άρθρο τρίτο του σχεδίου νόμου: ορίζεται η έναρξη ισχύος του κοινοτικού νόμου από τη δημοσίευσή του στην Εφημερίδα της Κυβέρνησης και η έναρξη ισχύος της συμφωνίας.

Κύριοι συνάδελφοι, με την προτεινόμενη νομοθετική ρύθμιση θα κυρωθεί η συμφωνία που υπογράφηκε τον Δεκέμβριο του 2023 μεταξύ της ελληνικής Κυβέρνησης και του Συμβουλίου της Ευρώπης, σχετικά με τη συμμετοχή της χώρας μας στο πιλοτικό πρόγραμμα για τις συμπαραγωγές σειρών 2023-2025. Αποτελεί ένα βήμα υπεράσπισης της καλλιτεχνικής δημιουργίας και του πολιτισμού μας.

Κυρίες και κύριοι συνάδελφοι, για όλους αυτούς τους λόγους και επειδή πρόκειται για ένα ζήτημα που αφορά τον πολιτισμό και την υποστήριξη της δημιουργικής έκφρασης στη χώρα μας, σας καλώ να υπερψηφίσετε το συγκεκριμένο σχέδιο νόμου.

Προχωράμε τώρα στη δεύτερη νομοθετική ρύθμιση, με τίτλο κύρωση της συμφωνίας πολιτιστικής συνεργασίας μεταξύ της ελληνικής Κυβέρνησης και της Ομοσπονδιακής Δημοκρατίας της Βραζιλίας. Όλοι γνωρίζουμε την εγγενή αξία του πολιτισμού. Ο πολιτισμός είναι θεμελιώδης παράμετρος της βιώσιμης ανάπτυξης και της κοινωνικής ευημερίας μιας χώρας. Ανάλογα η πολιτιστική συνεργασία μεταξύ των χωρών συμβάλλει ουσιαστικά στην ενίσχυση των δεσμών φιλίας και αμοιβαίας κατανόησης. Συγχρόνως η διατήρηση και η ανάδειξη της πολιτιστικής μας κληρονομιάς αντιμετωπίζει καθημερινά προκλήσεις νέες και αυξανόμενες.

Σε αυτό το πλαίσιο οφείλουμε να διαμορφώσουμε μια νέα πολιτιστική στρατηγική, που θέτει στο επίκεντρο τη συντονισμένη και διεθνή συνεργατική δράση. Υπό αυτήν την οπτική έχω σήμερα την τιμή να εισηγούμαι στο Σώμα την κύρωση της συμφωνίας πολιτιστικής συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας. Από τη μία πλευρά η χώρα μας μία ευρωπαϊκή χώρα στο σταυροδρόμι τριών ηπείρων, μια γέφυρα μεταξύ Βορρά, Νότου, Ανατολής και Δύσης. Από την άλλη πλευρά η Βραζιλία, μία χώρα με ολοένα και πιο σημαντικό ρόλο διεθνώς.

Είναι η δέκατη οικονομία παγκοσμίως και η μεγαλύτερη χώρα της Λατινικής Αμερικής. Οι διμερείς πολιτικές σχέσεις Ελλάδας-Βραζιλίας είναι παραδοσιακά άριστες. Η φιλία εξάλλου μεταξύ των χωρών είναι βαθιά ριζωμένη. Έχει οικοδομηθεί σε στέρεα θεμέλια, στις αξίες του Διεθνούς Δικαίου και του δικαίου της θάλασσας, της δημοκρατίας, του κράτους δικαίου και του σεβασμού των ανθρωπίνων δικαιωμάτων. Ο πολιτισμός για τη χώρα μας συνιστά εξάλλου αυτοτελή ανθρώπινη αξία που η σύγχρονη Ελλάδα οφείλει να υπηρετεί, να πρεσβεύει και να προάγει διεθνώς με κάθε ευκαιρία.

Η χώρα μας, λοιπόν, σήμερα και στο μέλλον οφείλει να στηρίζεται στη διάδοση των αξιών αυτών. Πρόκειται να συνεχίσει να δίνει το δικό της διακριτό στίγμα στον σύγχρονο κόσμο, όχι απλά επειδή κάποτε συνεισέφερε καθοριστικά στην ανάπτυξή τους, αλλά γιατί μπορεί να αξιοποιήσει το τεράστιο δυναμικό που διαθέτει και σήμερα σ’ αυτόν τον τομέα.

Η προς κύρωση συμφωνία αφορά το σύνολο στην πολιτιστική κληρονομιά, αλλά και στη σύγχρονη δημιουργία. Έχει ως απώτερο σκοπό την καθιέρωση μιας συστηματικής συνεργασίας την οποία επιδιώκουμε με όλες τις χώρες.

Η υλοποίηση της παρούσας κύρωσης πολιτιστικής συνεργασίας με τυπικό νόμο θα συμβάλει σημαντικά στην κατανόηση των ιδιαίτερων πολιτισμικών χαρακτηριστικών των δύο λαών και θα συνεισφέρει στην περαιτέρω ενίσχυση της διακρατικής συνεργασίας.

Στις 13 Ιουνίου 2024 ανακλήθηκε η προϋφιστάμενη από το 2003 πολιτιστική συμφωνία μεταξύ των δύο χωρών. Ταυτόχρονα, υπεγράφη νέα συμφωνία πολιτιστικής συνεργασίας. Σκοπός της συμφωνίας είναι η ενίσχυση των σχέσεων ανάμεσα στις δύο χώρες στους τομείς των τεχνών, της πολιτιστικής κληρονομιάς και της δημιουργικής οικονομίας.

Αγαπητές και αγαπητοί συνάδελφοι, διά της προτεινόμενης νομοθετικής ρύθμισης εισηγούμαι την ψήφιση της κύρωσης της συμφωνίας μεταξύ Ελλάδας και Βραζιλίας. Η συμφωνία αυτή αποτελεί ένα νέο θεσμικό όχημα και το ουσιαστικό θεμέλιο της συναντίληψης και της σύμπραξης ανάμεσα στις δύο χώρες σε όλο το εύρος των θεμάτων του πολιτισμού. Κι επειδή πρόκειται για ζητήματα που αφορούν την εξωστρέφεια και την ανάδειξη του ελληνικού πολιτισμού, δεν βλέπω κανέναν λόγο να μην ψηφιστεί από το σύνολο του Σώματος. Σας καλώ να υπερψηφίσετε το νομοσχέδιο.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κεφαλογιάννη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και τρεις συνοδοί καθηγητές από το 174ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συνεχίσουμε τώρα με τον κύκλο των Κοινοβουλευτικών Εκπροσώπων. Θα δώσω τον λόγο στον κ. Αλέξανδρο Καζαμία από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, την περασμένη Πέμπτη στο Υπουργείο Κλιματικής Κρίσης είχαν συγκεντρωθεί οι εποχικοί πυροσβέστες για να διαμαρτυρηθούν ειρηνικά διότι στις 31 Οκτωβρίου η εργασία τους διεκόπη από το Υπουργείο. Μπήκαν ξανά στην ανεργία. Και είναι κάτι το οποίο γίνεται στους εποχικούς πυροσβέστες κάθε χρόνο, δυστυχώς.

Στη διάρκεια της διαμαρτυρίας αυτής, η οποία ήταν ειρηνική, η Κυβέρνηση έκρινε σκόπιμο να στείλει τα ΜΑΤ τα οποία χρησιμοποίησαν δακρυγόνα μέσα σε κλειστό χώρο και δεν δίστασαν μάλιστα οι δυνάμεις αυτές να φερθούν με βίαιο τρόπο σε πυροσβέστες και δημοσιογράφους.

Ήταν παρούσα και η επικεφαλής της Πλεύσης Ελευθερίας, Ζωή Κωνσταντοπούλου, η οποία δέχτηκε πολύ κοντά στο πόδι της μια κροτίδα κρότου λάμψης. Ήταν επίσης παρών ο Βουλευτής του Κομμουνιστικού Κόμματος Ελλάδας κ. Κατσώτης και η κ. Πέρκα από τη Νέα Αριστερά.

Δυστυχώς, έκτοτε ο Πρόεδρος της Βουλής δεν εξέδωσε καμμία ανακοίνωση με την οποία να υπερασπίζεται τους Βουλευτές αυτούς οι οποίοι βρέθηκαν σ’ αυτήν την κατάσταση και δέχτηκαν τη βίαιη αντίδραση των μέσων καταστολής. Οι Βουλευτές εκπροσωπούν τους πολίτες και γι’ αυτό θα πρέπει να μην υποβάλλονται σε τέτοιες πιέσεις όταν συμπαρίστανται σε μια ειρηνική διαμαρτυρία.

Χθες οι συνομιλίες του Υπουργού Κλιματικής Κρίσης κ. Κικίλια με τους εκπροσώπους των εποχικών πυροσβεστών, δυστυχώς, δεν οδήγησαν σε καμμία λύση του προβλήματος, διότι φαίνεται πως ο κ. Κικίλιας είναι επηρεασμένος από την ηγεσία της Πυροσβεστικής. Ο Αρχηγός της Πυροσβεστικής ο ίδιος είναι υπόδικος για τον ρόλο του στη μεγάλη πυρκαγιά της Βαρυμπόμπης το 2021. Και τελικά αυτό που προσέφερε στους εποχικούς πυροσβέστες δεν αλλάζει την κατάσταση ως έχει. Πρόκειται για έναν εμπαιγμό ο οποίος εντείνει την ανασφάλεια των ανθρώπων αυτών.

Θα πρέπει να πούμε ότι η πολιτική της Κυβέρνησης για χρόνια είναι εντελώς αλλοπρόσαλλη και αντιφατική. Αφ’ ενός, η Κυβέρνηση μάς λέει ότι αντιμετωπίζει μια μεγάλη και ιστορική πρόκληση κλιματικής κρίσης και αφ’ ετέρου, έχει οργανικά κενά στην Πυροσβεστική. Την ίδια στιγμή λέει ότι έχει μια πολιτική προσλήψεων για να καλύψει τα οργανικά κενά στην Πυροσβεστική και απολύει τους εποχικούς πυροσβέστες. Όταν οι εποχικοί πυροσβέστες αντιμετωπίζουν με αυτοθυσία τις πυρκαγιές τους αποκαλεί ήρωες. Και όταν διαμαρτύρονται γιατί θέλουν να διατηρήσουν τις θέσεις τους τους στέλνει τα ΜΑΤ και τους χτυπά.

Θεωρούμε ότι μια Κυβέρνηση η οποία χτυπά αυτούς που αποκαλεί ήρωες είναι μια Κυβέρνηση η οποία ούτε ξέρει τι λέει ούτε ξέρει τι κάνει. Θεωρούμε ότι πρέπει να σταματήσει αυτός ο εμπαιγμός και να μονιμοποιηθούν οι εποχικοί πυροσβέστες.

Η Πλεύση Ελευθερίας έχει αναλάβει πρωτοβουλίες σε συνεργασία με άλλα κόμματα της Αντιπολίτευσης ούτως ώστε να πιέσει σθεναρά προς αυτή την κατεύθυνση.

Τις επόμενες ώρες, αύριο συγκεκριμένα, έρχεται στη χώρα μας ο Υπουργός Εξωτερικών της Τουρκίας κ. Χακάν Φιντάν για να συνομιλήσει με τον Έλληνα Υπουργό Εξωτερικών με στόχο την εκπόνηση μιας ατζέντας διαλόγου για τα θέματα του Αιγαίου.

Η Πλεύση Ελευθερίας θεωρεί ότι η Ελλάδα δεν πρέπει να προσχωρήσει σε αυτές τις συνομιλίες χωρίς να έχει μια ατζέντα με καθαρές θέσεις και σαφείς κόκκινες γραμμές στη βάση του Διεθνούς Δικαίου. Θεωρούμε ότι πρέπει τα χωρικά ύδατα στο Αιγαίο να επεκταθούν στα δώδεκα μίλια. Αυτό έπρεπε να είχε γίνει νωρίτερα. Και πιστεύουμε ότι πρέπει να γνωστοποιηθεί αυτή η θέση στον Τούρκο Υπουργό Εξωτερικών ως μια θέση στην οποία η Ελληνική Κυβέρνηση έχει πλήρη προσήλωση.

Επίσης, θεωρούμε ότι δεν πρέπει να προχωρήσουν οι συνομιλίες για τα θέματα του Αιγαίου, και το ένα θέμα που είναι ο προσδιορισμός της υφαλοκρηπίδας και της ΑΟΖ, χωρίς να υπάρξει ανάλογη πρόοδος στις συνομιλίες για το Κυπριακό, διότι η Τουρκία διαρκώς διατυπώνει θέσεις που δείχνουν ότι έχει σκοπό να επιβάλει τετελεσμένα στο νησί και να επιφέρει μια λύση διχοτόμησης, μια λύση που είναι, βεβαίως, εντελώς αντίθετη προς τα ελληνικά εθνικά συμφέροντα και τα εθνικά συμφέροντα όλου του Ελληνισμού.

Οι δύο Υπουργοί Εξωτερικών, ο κ. Φιντάν και ο κ. Γεραπετρίτης, έδωσαν σήμερα συνεντεύξεις στις αντίστοιχες εφημερίδες -στα «ΝΕΑ» ο κ. Φιντάν και στη «HURRIYET» ο κ. Γεραπετρίτης- από την οποία φαίνεται πως οι θέσεις τους είναι διαμετρικά αντίθετες και ότι είναι δύσκολο αυτές να γεφυρωθούν.

Η Πλεύση Ελευθερίας θεωρεί ότι η προσέγγιση με την Τουρκία δεν πρέπει να είναι αυτοσκοπός. Είναι ένα μέσο για την επίλυση των προβλημάτων. Αν η προσέγγιση με την Τουρκία οδηγήσει σε διακινδύνευση των κυριαρχικών μας δικαιωμάτων και των εθνικών συμφερόντων αυτό δεν θα έχει κανένα απολύτως νόημα.

Γι’ αυτό, στο πλαίσιο αυτών των συνομιλιών, η Πλεύση Ελευθερίας θα πιέζει σθεναρά, ώστε να μην υπάρξει καμμία παρέκκλιση από τα κυριαρχικά μας δικαιώματα, από τις αρχές του Διεθνούς Δικαίου και από τις εθνικές κόκκινες γραμμές.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κι εμείς ευχαριστούμε τον κ. Καζαμία.

Θα δώσω τώρα τον λόγο στον Κοινοβουλευτικό Εκπρόσωπο από το Κομουνιστικό Κόμμα Ελλάδος, τον κ. Ιωάννη Δελή.

**ΙΩΑΝΝΗΣ ΔΕΛΗΣ:** Φυσικά, το ζήτημα ποτέ δεν ήταν -και δεν είναι- το αν πρέπει να υπάρχουν ή όχι διακρατικές συμβάσεις πολιτισμού για την ανταλλαγή πολιτιστικών αγαθών μεταξύ των λαών. Αλίμονο!

Το ζήτημα είναι και γίνεται, βέβαια, πρόβλημα για τη λαϊκή πλειοψηφία μα και για τους ίδιους τους καλλιτέχνες-δημιουργούς, όταν τέτοιου είδους πολιτιστικές συμβάσεις αντιμετωπίζουν τον πολιτισμό και τα αγαθά του ως εμπορεύματα. Όταν, δηλαδή, με λίγα λόγια στενεύουν τα περάσματα ανάμεσα στους λαούς που θέλουν να αναπτύξουν την αλληλοκατανόηση και τη φιλία τους, αφού διαμεσολαβούν τα μονοπώλια του πολιτιστικού χώρου που υπάρχουν απλά για το κέρδος.

Η σύμβαση για τη Βραζιλία αυτό το υπογραμμίζει χαρακτηριστικά και στο προοίμιο της, όπου και προκύπτει ότι οι κυβερνήσεις και των δύο κρατών αντιμετωπίζουν την πολιτιστική κληρονομιά και τον σύγχρονο πολιτισμό ως ευνοϊκό χώρο για την κερδοφόρο διέξοδο κεφαλαίων που λιμνάζουν. Υπογραμμίζεται, επίσης, στο τρίτο άρθρο, που έχει ως τίτλο -παρακαλώ- «Πολιτιστική Επιχειρηματικότητα», με σκοπό, όπως αναφέρει, «την τόνωση του επιχειρηματικού πνεύματος των καλλιτεχνών και των επαγγελματιών του πολιτισμού», δηλαδή, των εμπόρων.

Αυτός είναι και ο λόγος φυσικά για τον οποίο έχουν τη σύμφωνη γνώμη όλων των αστικών κομμάτων, όπως ακούσαμε, των κομμάτων δηλαδή που στηρίζουν αυτό το καπιταλιστικό σύστημα.

Στη δεύτερη συμφωνία με το Συμβούλιο της Ευρώπης του οποίου είναι γνωστός ο αντιδραστικός ρόλος αφού πρόκειται για έναν επικουρικό θεσμό της Ευρωπαϊκής Ένωσης, με εργαλεία του τον αντικομμουνισμό και κάθε αντιλαϊκό μέτρο που αυτή λαμβάνει. Το τελευταίο κατόρθωμα του Συμβουλίου της Ευρώπης ήταν η ένταξη σε αυτό του Προτεκτοράτου του Κοσόβου την περασμένη άνοιξη.

Ανάμεσα στα άλλα, λοιπόν, το Συμβούλιο της Ευρώπης αναλαμβάνει να «τρέξει» και ένα πιλοτικό πρόγραμμα τηλεοπτικών σειρών. Στο τέλος, όμως, όλο αυτό το οπτικοακουστικό υλικό που θα παραχθεί -με εμπορευματικά κριτήρια φυσικά- και ελάχιστα θα ωφελήσει τους λαούς της Ευρώπης και επιπλέον αυτοί οι ίδιοι οι λαοί θα χρηματοδοτήσουν ουσιαστικά τους παραγωγούς, τους καναλάρχες, και τις πλατφόρμες. Οδηγός, βλέπετε, είναι πάντα εκείνη η ισχυροποίηση των ευρωπαϊκών μονοπωλίων του οπτικοακουστικού κλάδου έναντι των αντίστοιχων αμερικανικών, κυρίως, μιας και ο οπτικοακουστικός κλάδος ο οποίος είναι και ο πιο βιομηχανοποιημένος τομέας του πολιτισμού σήμερα, αποτελεί ταυτόχρονα και το πεδίο ενός σφοδρότατου ανταγωνισμού πολιτικοοικονομικού, ανάμεσα στα ιμπεριαλιστικά κέντρα.

Για να το καταλάβει κάποιος, αρκεί να σκεφτεί την προφανή σχέση που έχει αυτός ο κλάδος του οπτικοακουστικού με άλλους κλάδους, όπως ο τουρισμός, οι τηλεπικοινωνίες, τα μέσα μαζικής ενημέρωσης, η λεγόμενη ψηφιακή οικονομία.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΓΕΩΡΓΑΝΤΑΣ**)

Στόχο αποτελεί, επίσης, και η μεγαλύτερη ιδεολογική αξιοποίηση της τέχνης για τη διείσδυση των σάπιων αξιών της αστικής τάξης πλατιά στον λαό με όχημα έναν κλάδο που έχει μαζική διεισδυτικότητα στην ανθρώπινη συνείδηση και άρα προσφέρεται για μαζική πολιτική και ιδεολογική χειραγώγηση. Έτσι εξηγείται και το έντονο ενδιαφέρον όχι μόνο της Ευρωπαϊκής Ένωσης αλλά και του ίδιου του ΝΑΤΟ για την τέχνη και τον πολιτισμό.

Η δική μας η αφετηρία είναι ότι ο πολιτισμός δεν μπορεί να αποτελεί εμπόρευμα και πεδίο κερδοφορίας και ανταγωνισμού. Θεωρούμε ότι κοινωνική αποστολή της τέχνης είναι η καλλιέργεια του πνευματικού κόσμου του ανθρώπου, ώστε να γίνει ικανός να αναγνωρίζει την πραγματικότητα για να μπορεί να την αλλάζει σύμφωνα με τις σύγχρονες κάθε φορά ανάγκες του και όχι να είναι μια τέχνη που ευχάριστα τον αποκοιμίζει και τον χειραγωγεί.

Στο δικό μας, λοιπόν, πρόγραμμα, στη θέση της καπιταλιστικής πολιτιστικής βιομηχανίας που καταπνίγει την τέχνη και τους δημιουργούς της, συγκροτείται ένα κοινωνικοποιημένος φορέας οπτικοακουστικής τέχνης που διευθύνεται και ελέγχεται από τους ίδιους τους δημιουργούς και τους άλλους εργαζόμενους στον κλάδο και ο οποίος οργανώνει την παραγωγή και τη διανομή του οπτικοακουστικού έργου, παρέχοντας στους συντελεστές του, στους δημιουργούς του δηλαδή, τα απαραίτητα μέσα δηλαδή: σταθερό μισθό, πλήρη εργασιακά δικαιώματα, εξασφάλιση του απαραίτητου χρόνου για δημιουργία, τον αναγκαίο εξοπλισμό και τις υποδομές, την εκπαίδευση, τη συνεχή τους επιμόρφωση για να μπορούν να υπηρετούν ελεύθερα και συνειδητά τον αληθινό κοινωνικό προορισμό της τέχνης.

Με άλλα λόγια, η απελευθέρωση της τέχνης και των δημιουργών της προϋποθέτει την κατάργηση της καπιταλιστικής ιδιοκτησίας -δεν γίνεται διαφορετικά- στα μέσα παραγωγής και διάδοσης της τέχνης. Αυτός ο τρόπος για να μετατραπεί ο δημιουργός από πωλητής προϊόντων και υπηρεσιών, με ειδίκευση στο μάρκετινγκ και την επιχειρηματικότητα, σε έναν πραγματικό ιδιοκτήτη της σκέψης, του συναισθήματος, του ταλέντου και της τέχνης του.

Σε αυτή την προοπτική φυσικά η πολιτιστική και καλλιτεχνική παραγωγή θα πάψει να λειτουργεί σαν ανταγωνιστική βιομηχανία και θα αντιμετωπίζεται ως κοινωνική λειτουργία η οποία θα ανεβάζει ολοένα την πολιτιστική πνευματική στάθμη κάθε μέλους της κοινωνίας.

Τώρα σε σχέση με την επικαιρότητα στην οποία, βεβαίως, κυριαρχεί η επανεκλογή Τραμπ στις Ηνωμένες Πολιτείες, μιας και ο αμερικανικός λαός έχει να διαλέξει «ανάμεσα στη Σκύλλα και τη Χάρυβδη» -δεν ξέρω ποια διάλεξε τελικά-, ακούγεται πάρα πολύ ένα σχόλιο για το τι έχει να περιμένει η Ελλάδα από την εκλογή του Τραμπ. Αυτό το ερώτημα πλανάται και συζητάνε γι’ αυτό. Σε αυτό το ερώτημα, βέβαια, δεν απαντά μονάχα η Κυβέρνηση και όλοι οι αξιωματούχοι των Ηνωμένων Πολιτειών. Απαντά και η ίδια η πείρα από την προηγούμενη διακυβέρνηση του Τραμπ η οποία μάλιστα συνέπεσε και με δύο διαφορετικές ελληνικές κυβερνήσεις και με την περίοδο ΣΥΡΙΖΑ - ΑΝΕΛ και με την περίοδο της Νέας Δημοκρατίας. Και η απάντηση, βέβαια, επανειλημμένα από το στόμα του Πρωθυπουργού που υπομένει, είναι ότι η Ελλάδα θα συνεχίσει να είναι πρωτοπαλίκαρο των επικίνδυνων για τους λαούς ευρωατλαντικών σχεδιασμών.

Ακούγεται και κάτι άλλο στον δημόσιο διάλογο. Η Ευρωπαϊκή Ένωση επιτέλους –λέει- πρέπει να ενηλικιωθεί, να πάρει μέτρα για τη στρατηγική της αυτονομία. Ποια να ενηλικιωθεί η Ευρωπαϊκή Ένωση; Μα η Ευρωπαϊκή Ένωση είναι ήδη γριά σε αυτόν τον γερασμένο πια κόσμο του καπιταλισμού, που ενώ συσσωρεύει αμύθητα κεφάλαια αυτά μένουν στα θησαυροφυλάκια της Ελβετίας συνήθως και δεν επενδύονται, αφού δεν προσφέρουν τα προσδοκώμενα κέρδη στους επιχειρηματικούς ομίλους.

Όσο για τη στρατηγική αυτονομία της Ευρωπαϊκής Ένωσης, αυτή αναπτύσσεται και μάλιστα αναπτύσσεται και πολύ γρήγορα εδώ και καιρό, είτε με τις επεμβάσεις χωρών της Ευρωπαϊκής Ένωσης σε διάφορες ιμπεριαλιστικές συγκρούσεις, στην Αφρική για παράδειγμα, είτε με επιχειρήσεις τύπου «Ασπίδες» στην Ερυθρά Θάλασσα με πρωταγωνιστικό ρόλο της χώρας μας, βεβαίως, και ασφαλώς και με την περιβόητη έκθεση Ντράγκι σύμφωνα με την οποία οι ευρωπαϊκοί λαοί πρέπει να «ματώσουν» και να δώσουν 500 δισεκατομμύρια ευρώ για την πολεμική οικονομία της Ευρωπαϊκής Ένωσης τα επόμενα χρόνια. Και ύστερα λέτε ότι δεν έχει στρατηγική αυτονομία.

Όσο για την αυριανή επίσκεψη του Τούρκου Υπουργού Εξωτερικών στην Αθήνα, το πρόβλημα, ξέρετε, δεν είναι αυτή καθαυτή η συνάντηση των δύο Υπουργών αλλά η εικόνα που διαμορφώνεται εδώ και καιρό με διαρροές και δηλώσεις -καθόλου τυχαίες προφανώς- ότι στο τραπέζι της διαπραγμάτευσης δεν βρίσκεται εκείνη η μόνη και μία διαφορά που ισχυρίζεται η Κυβέρνηση, δηλαδή η οριοθέτηση της υφαλοκρηπίδας και της ΑΟΖ, αλλά μία εφ’ όλης της ύλης διαπραγμάτευση η οποία ακουμπά και ζητήματα κυριαρχίας. Άλλωστε το ζήτημα των χωρικών υδάτων και της στρατιωτικοποίησης των νησιών είναι κατ’ εξοχήν τέτοιο ζήτημα.

Τώρα η προσπάθεια που κάνει η Κυβέρνηση της Νέας Δημοκρατίας να διασκεδάσει αυτές τις εντυπώσεις και να εφησυχάζει για το περιεχόμενο των συζητήσεων, δεν πείθει.

Δεν πείθει, όχι γιατί στο παρελθόν και άλλες ελληνικές κυβερνήσεις είχαν κάνει αντίστοιχες διαψεύσεις και μετά αποκαλύφθηκε ότι πίσω από κλειστές πόρτες γίνονταν συζητήσεις για θέματα κυριαρχίας, για το εύρος των χωρικών υδάτων, αλλά και γιατί μια πιθανή προσφυγή στο Διεθνές Δικαστήριο της Χάγης, στη βάση ενός συνυποσχετικού, μπορεί να ανοίξει τέτοια ζητήματα από το παράθυρο ξέρετε.

Όσο για εμάς δεν πέφτουμε από τα σύννεφα. Έχουμε προειδοποιήσει τον ελληνικό λαό ότι μαγειρεύονται επώδυνες λύσεις και στις ελληνοτουρκικές σχέσεις και στο Κυπριακό, χωρίς να είμαστε ούτε μάντεις ούτε να έχουμε την ικανότητα να βλέπουμε τι γίνεται πίσω από τις κλειστές πόρτες των παζαριών. Όμως γνωρίζουμε ότι όλες αυτές οι εξελίξεις μόνο άσχετες δεν είναι με τις συνολικότερες εξελίξεις στην Ανατολική Μεσόγειο, με όλη αυτή την όξυνση που παρατηρούμε στους ιμπεριαλιστικούς ανταγωνισμούς και την κλιμάκωση των πολέμων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Καλείται στο Βήμα ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Μάντζος.

Παρακαλώ, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, την ώρα που ο πλανήτης προσπαθεί, πράγματι, να ερμηνεύσει και να αναλύσει το αποτέλεσμα των προεδρικών εκλογών των Ηνωμένων Πολιτειών της Αμερικής μία διαπίστωση είναι αδιαμφισβήτητη: Η σύγχρονη δημοκρατία πρέπει να επιστρέψει και να συστηθεί ξανά στην κοινωνία, σ’ εκείνους που έμειναν πίσω και αισθάνθηκαν πολλές φορές ότι οι ιδέες της προόδου ήταν θεωρητική πολυτέλεια και ότι δεν τους αφορούν.

Χωρίς να υποστείλει τα λάβαρα και τη σημαία της υπεράσπισης των δικαιωμάτων και των ελευθεριών θα πρέπει να βρει εκείνη ακριβώς την ισορροπία ανάμεσα στις ιδέες και τις αξίες και τα προτάγματα της επιβίωσης. Γιατί ελεύθερος πολίτης με δικαιώματα είναι πρώτα και κύρια ένας πολίτης που έχει την προσδοκία και τη δυνατότητα να ζήσει εκείνος και η οικογένειά του μια καλύτερη ζωή.

Και γι’ αυτόν το λόγο, ακριβώς, μπροστά στον κίνδυνο που δημιουργεί για τη δημοκρατία η επιλογή Τραμπ στις Ηνωμένες Πολιτείες απαιτείται, χρειάζεται ο κόσμος να βρει μια νέα πολιτική γενναίας και πραγματικής εμβάθυνσης και υπεράσπισης της δημοκρατίας και όλων όσων αυτή σημαίνει για όλους, μιας δημοκρατίας που δεν θα χωρίζει τους πολίτες σε ωφελούμενους και μη αλλά θα ρίχνει τα τείχη και θα αγωνίζεται για πραγματική κοινωνική δικαιοσύνη.

Και φυσικά σε αυτό το κλίμα οι εξελίξεις στην Ευρωπαϊκή Ένωση -μια κακή μέρα, όπως είπε χθες η Γερμανίδα Υπουργός Άμυνας, η κ. Μπέρμποκ, με την πολιτική κρίση στη Γερμανία να προστίθεται από χθες το βράδυ- υπογραμμίζουν τη διπλή ανάγκη αφ’ ενός να υπερασπίσει κανείς το κοινωνικό κράτος έναντι των αμυντικών δαπανών και της δημοσιονομικής λιτότητας και αφ’ ετέρου να υποστηριχθεί επιτέλους η κοινή εξωτερική πολιτική και πολιτική ασφάλειας και άμυνας και η στρατηγική αυτονομία της Ευρώπης, ώστε η ευρωπαϊκή άμυνα σε αυτό το επισφαλές πολυκεντρικό διεθνές περιβάλλον να μην είναι ζήτημα το οποίο θα επωμίζονται τα κράτη-μέλη ιδίως εκείνα τα οποία βρίσκονται σε δύσκολες γειτονιές, όπως η Ελλάδα η χώρα μας, εδώ στη Νοτιοανατολική Ευρώπη.

Όσον αφορά σε αυτόν ακριβώς τον πολυκεντρικό κόσμο, η ειδική αγορήτριά μας, η κ. Νάγια Γρηγοράκου εξήγησε και τεκμηρίωσε ότι είναι στη σωστή κατεύθυνση η περαιτέρω ενίσχυση των δεσμών της χώρας μας με άλλα κράτη και σε πολιτιστικό επίπεδο, εν προκειμένω με τη Βραζιλία, μία χώρα όπου η ελληνική διασπορά υπάρχει εδώ και πάρα πολλά χρόνια με έντονη πολιτιστική και καλλιτεχνική παρουσία.

Η διασπορά είναι ένα σπουδαίο μέσο άσκησης διπλωματίας πολιτιστικής και όχι μόνο για τη χώρα μας και γι’ αυτό τον λόγο, με αφορμή και αυτήν την πρωτοβουλία σας, εμείς επαναφέραμε και το αίτημά μας στην Επιτροπή Ελληνισμού της Διασποράς να παρουσιαστεί και να συζητηθεί εκεί το Στρατηγικό Σχέδιο για τον Απόδημο Ελληνισμό που παρουσίασε χθες, στο Υπουργείο Εξωτερικών, παρουσία του κ. Πρωθυπουργού εξ όσων πληροφορηθήκαμε από τον Τύπο, ένα κρίσιμο σχέδιο το οποίο αφορά πρώτιστα την Εθνική Αντιπροσωπεία ως τον θεσμό ακριβώς αντιπροσώπευσης του απανταχού ελληνισμού και ενίσχυσης των δεσμών της μητρόπολης με τα δίκτυα των Ελλήνων ανά τον κόσμο. Θεωρούμε λοιπόν, ότι αυτό το αίτημα πρέπει να ικανοποιηθεί και να υπάρξει ειδική συνεδρίαση της Επιτροπής Διασποράς.

Επίσης, επιμένουμε στην ανάγκη να υπάρξει συνεκτικό σχέδιο από το Υπουργείο Εξωτερικών όσον αφορά στις κυρώσεις των συμβάσεων. Το λέμε κάθε φορά που γίνεται μια κύρωση συμβάσεως, το λέμε και σήμερα. Για παράδειγμα, θα πρέπει να υπάρχει ενημέρωση όλων των εμπλεκομένων προσώπων, εν προκειμένω των καλλιτεχνών.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Η συμφωνία με τη Βραζιλία είναι μια θετική συμφωνία, αλλά θα πρέπει πρώτα απ’ όλα να γίνει αντικείμενο ενημέρωσης για τους ίδιους τους καλλιτέχνες που είναι στο Μητρώο Καλλιτεχνών, να γνωρίζουν αυτοί ποιες είναι οι δυνατότητες που τους δίνονται, ώστε να προάγουν τη δημιουργικότητά τους, την καλλιτεχνική τους δημιουργία και τη διεθνή τους παρουσία.

Και ολοκληρώνω, κύριε Πρόεδρε, και με το θέμα του Συμβουλίου της Ευρώπης, ενός σπουδαίου διεθνούς οργανισμού, που συμπληρώνει εβδομήντα πέντε χρόνια φέτος για την προστασία της δημοκρατίας και των ανθρωπίνων δικαιωμάτων στην Ευρώπη.

Θετικό αναμφίβολα βήμα προφανώς ο εκδημοκρατισμός της καλλιτεχνικής δημιουργίας μέσα από το πρόγραμμα Eurimages με την αντίδραση της Ευρώπης στη συγκέντρωση εξουσίας σε συγκεκριμένες πλατφόρμες, οι οποίες γνωστές όλες, έτσι όπως λειτουργούν, οδηγούν σε ασυμμετρία στην κατανομή των εσόδων, μειώνουν την ελευθερία δημιουργίας και δημιουργούν και συνθήκες αδιαφάνειας. Αν διαβάσουμε τον διεθνή Τύπο, θα δούμε ότι γαλλικές και ολλανδικές αρχές μόλις προχθές, Τρίτη, ερευνούν στην έδρα μιας από τις πιο διάσημες ακριβώς παγκοσμίως πλατφόρμες κατηγορίες για αδιαφάνεια και φορολογικές απάτες.

Γι’ αυτό τον λόγο λοιπόν είναι πολύ σημαντικό να προωθείται η ελληνική πολιτιστική κληρονομιά και δημιουργικότητα, η ελληνική τηλεοπτική παραγωγή και μέσα από αυτές ακριβώς τις εφαρμογές του Συμβουλίου της Ευρώπης. Αρκεί να διασφαλιστούν κριτήρια και διαδικασίες αντικειμενικά για τη χρηματοδότηση, τη διαχείριση και την παρακολούθηση των έργων, χωρίς πολιτικές ή άλλες παρεμβάσεις, ώστε να προστατεύεται στην πραγματικότητα η δημιουργικότητα και η πολιτιστική αυθεντικότητα του παραγόμενου καλλιτεχνικού έργου στη χώρα μας και να μη γίνει business as usual για φίλους και αρεστούς της εκάστοτε κυβέρνησης. Εκεί ακριβώς εδράζεται ο έλεγχος που ασκεί η Αντιπολίτευση και δη το ΠΑΣΟΚ-Κίνημα Αλλαγής στην Κυβέρνηση στον τομέα της οπτικοακουστικής δημιουργίας.

Δεν ακολουθούμε –σας εξήγησε η Νάγια Γρηγοράκου- μία αποσπασματική προσέγγιση. Δεν μπορούμε να δούμε μία συμφωνία ή μία ενέργειά σας ως Κυβέρνηση αποκομμένη από τη συνολική πολιτική πολιτισμού, γι’ αυτό και κάνουμε έλεγχο σε κάθε ευκαιρία στη χρηματοδότηση και την εξωστρέφεια, όπως η Κυβέρνηση την εγγυάται, θα έπρεπε τουλάχιστον να την εγγυάται.

Αυτό δεν είναι μέλημα μόνο της Κυβέρνησης. Είναι μέλημα ολόκληρης της πολιτείας η στήριξη των εγχώριων τηλεοπτικών προγραμμάτων, να συνεχίσουν να δημιουργούνται ποιοτικές ελληνικές σειρές, να υπάρχει καλλιτεχνική έκφραση, να υπάρχει αποκατάσταση επαγγελματική των καλλιτεχνών μας, να στηρίζονται οι θέσεις εργασίας των τεχνικών, όλου του προσωπικού που απασχολείται στη δημιουργία. Όλα αυτά θα έπρεπε και πρέπει να είναι αντικείμενο και του νέου υπερφορέα, του Creative Greece που νομοθέτησε η Κυβέρνηση τον Απρίλιο του 2024, με τη συνένωση του Ελληνικού Κέντρου Κινηματογράφου και του ΕΚΟΜΕ.

Ο νέος φορέας συστήθηκε στις 4 Σεπτεμβρίου. Το νέο διοικητικό συμβούλιο, το πρώτο διοικητικό συμβούλιο δεν περιέχει καθόλου καλλιτέχνες. Έχει μόνο τεχνοκράτες. Είναι ένα διοικητικό συμβούλιο για το οποίο έχετε ψηφίσει 453 εκατομμύρια ευρώ, για την ακρίβεια, να είναι οι ετήσιες αμοιβές του. Το λέω αυτό μια ημέρα μετά από το ΦΕΚ που διαβάσαμε χθες, που αυξήσατε εκ νέου τις αμοιβές του Προέδρου και του Διευθύνοντος Συμβούλου της ΕΡΤ. Αναρωτιέμαι, προς τι όλες αυτές οι αυξήσεις;

Υπάρχουν ανοιχτά ερωτήματα και ολοκληρώνω με αυτά. Τα παρελθόντα χρέη του ΕΚΟΜΕ, η μη έναρξη υποβολής αιτήσεων προς χρηματοδότηση από τον νέο φορέα, όλα αυτά έχουν δημιουργήσει κλίμα αγωνίας, αναμονής και αβεβαιότητας. Γι’ αυτό χθες η αρμόδια τομεάρχης πολιτισμού της Κοινοβουλευτικής μας Ομάδας κατέθεσε αναλυτική ερώτηση, την ερώτηση με αριθμό πρωτοκόλλου 988/ 6 Νοεμβρίου.

Σας το λέω, κύριε Υπουργέ, για να μη χάσετε την ερώτηση, την οποία καταθέτω και στα Πρακτικά. Είναι αναλυτική η ερώτηση. Τι γίνεται με το cash rebate; Η πλατφόρμα είναι ακόμα εκτός. Μάθαμε ότι θα είναι ανοικτή τον Ιανουάριο. Έπρεπε να είναι από σήμερα ανοικτή. Για ποιους λόγους; Πώς και πότε θα πληρωθούν τα συσσωρευμένα χρέη του ΕΚΟΜΕ; Ποια επενδυτικά σχέδια εκκρεμούν; Ποια έχουν ενταχθεί και περιμένουν να πληρωθούν; Τι ποσό θα διατεθεί μέσω τηλεοπτικών προγραμμάτων για τον ελληνικό κινηματογράφο το 2025; Πώς θα διασφαλιστεί ότι όλες αυτές οι αρρυθμίες και οι καθυστερήσεις δεν θα πλήξουν ανεπανόρθωτα τον οπτικοακουστικό τομέα;

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς κάνουμε δομική και αυστηρή Αντιπολίτευση. Θα το συνηθίσετε. Εσείς, της Κυβέρνησης, μπορείτε να συνεχίσετε τη μόνιμη επωδό που πιστεύετε ότι μας απαντά, ότι λαϊκίζουμε. Και δεν καταλαβαίνετε ότι κάνετε ακριβώς αυτό στο οποίο θέλετε να μας φέρετε εμάς υπεύθυνους. Λαϊκίζετε εσείς. Τι σημαίνει λαϊκισμός; Λαϊκισμός σημαίνει να πιστεύεις ότι έχεις την αυθεντική αλήθεια, την κατέχεις, ότι ταυτίζεται με τον λαό και τη λαϊκή του βούληση και όποιος διαφωνεί ή σε ελέγχει για πεπραγμένα ή αμέλειες, είναι εκείνος εχθρός του λαού.

Αυτός είναι ο ακαδημαϊκός ορισμός του λαϊκισμού σε κάθε σχολή πολιτικής επιστήμης στον κόσμο. Κι αυτό το κάνετε και στην υγεία και στο περιβάλλον και στην αυτοδιοίκηση, στην οικονομία και το κάνετε και στον πολιτισμό σε έναν χώρο συναίνεσης και όχι αντιπαράθεσης. Ε, λοιπόν τον πολιτισμό εμείς θα τον προασπίσουμε ως πεδίο έμπνευσης, δημιουργίας και εξωστρέφειας που θα έπρεπε να ενώνει και όχι να διχάζει. Και αυτό θα συνεχίσουμε να το κάνουμε όσο και να αντιδράτε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», πενήντα ένας μαθήτριες και μαθητές και τρεις συνοδοί εκπαιδευτικοί από το ιδιωτικό Γυμνάσιο «Εκπαιδευτική Αναγέννηση», το 2ο τμήμα. Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η συνεδρίαση ολοκληρώνεται με την τοποθέτηση του Υφυπουργού Πολιτισμού του κ. Ιάσονα Φωτήλα.

Παρακαλώ κύριε Υπουργέ, έχετε τον λόγο.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Σας ευχαριστώ, κύριε Πρόεδρε.

Κυρίες και κύριοι συνάδελφοι, δεν θα μπω στον πειρασμό να σχολιάσω τις αμερικανικές εκλογές. Οφείλω όμως να πω ότι από κάποιες τοποθετήσεις συγκεκριμένων εκπροσώπων πρωτοεμφανιζόμενων πολιτικών παρατάξεων στο Κοινοβούλιο ήταν θλιβερές και ανησυχητικές. Αυτό μόνο για τις αμερικανικές εκλογές.

Τώρα σε σχέση με τα δύο σχέδια νόμου, τις δύο κυρώσεις να πούμε δύο πράγματα. Νομίζω ότι ο εισηγητής μας με έναν εξαιρετικό και εμπεριστατωμένο λόγο ανέλυσε άρθρο προς άρθρο τις δύο κυρώσεις. Δεν χρειάζεται να το κάνω εγώ. Θα πω δυο λόγια για την κάθε κύρωση και δύο παρατηρήσεις σε σχέση με αυτά που άκουσα σήμερα και στην επιτροπή.

Και να πω ότι κάποια πράγματα που τέθηκαν ως ερωτήματα στην επιτροπή, απαντήθηκαν. Και δεν καταλαβαίνω γιατί ξανατέθησαν στην ολομέλεια, αφού είχαν απαντηθεί.

Αναφορικά με το πρώτο νομοσχέδιο, η κύρωση με το Ευρωπαϊκό Συμβούλιο, η ίδια η Ευρώπη αντιλαμβάνεται και διαπιστώνει ότι και στον τομέα των τηλεοπτικών παραγωγών δημιουργείται μια κατάσταση ολιγοπωλιακού χαρακτήρα, μια θέση δεσπόζουσα και ηγεμονική συγκεκριμένων εταιρειών, πλατφορμών απέναντι στους ελεύθερους παραγωγούς, δημιουργούς και στις μικρότερες οικονομικά –εννοώ- αγορών.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Και κρατών, μην το ξεχάσετε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Να πούμε λοιπόν, ότι αυτό πράγματι αντιβαίνει στις κοινές αξίες και τις αρχές της Ευρωπαϊκής Ένωσης, όπως είναι η ελευθερία του λόγου, η ελευθερία της έκφρασης, της δημιουργίας. Έτσι λοιπόν δημιούργησε ένα εργαλείο -θα λέγαμε- το οποίο δίνει διπλές δυνατότητες. Αυτό το εργαλείο βρίσκεται σε πιλοτικό στάδιο.

Άκουσα ότι τα λεφτά είναι λίγα. Ναι είναι λίγα τα λεφτά, δεν μπορεί να είναι αυτά τα λεφτά. Αλλά μιλάμε για ένα πιλοτικό πρόγραμμα, το οποίο θα μας δώσει τα αποτελέσματά του και εφόσον είναι αυτά που πιστεύουμε όλοι ότι θα είναι, θα περάσουμε σε ένα επόμενο στάδιο όπου το εργαλείο θα είναι δυνατότερο και βέβαια τα κονδύλια θα είναι πολύ μεγαλύτερα και πραγματικά αντιπροσωπευτικά της ανάγκης προκειμένου να υπάρχουν σοβαρές δημιουργίες.

Δεύτερον, πέρα από εργαλείο χρηματοδότησης και στήριξης των ανεξάρτητων δημιουργών, δίνουν τη δυνατότητα να αναδείξει η ίδια η Ευρώπη αλλά και κάθε χώρα τις κοινές πραγματικά ευρωπαϊκές αξίες, που όπως είπα είναι η ελευθερία του λόγου, η έκφραση, η δημιουργία και βέβαια την ίδια στιγμή κάθε χώρα να κρατάει και να αναδεικνύει τα δικά της ιδιαίτερα εθνικά χαρακτηριστικά. Το είπα και στην επιτροπή, το λέω και εδώ. Ευρώπη και Ευρωπαίοι δε σημαίνει ότι είμαστε όλοι ίδιοι. Σημαίνει ότι όλοι ασπαζόμαστε κάποιες αξίες, τις οποίες θεωρούμε ότι είναι πανεθνικές και φεύγουν από τα σύνορα του κάθε κράτους και του κάθε έθνους και αφού σε αυτά συμφωνούμε, μετά το κάθε κράτος και το κάθε έθνος κρατάει, προστατεύει, προφυλάσσει και αναδεικνύει τα δικά του ιδιαίτερα εθνικά χαρακτηριστικά.

Είναι λίγα τα λεφτά; Το είπαμε, είναι λίγα τα λεφτά. Άκουσα όμως το αμίμητο από ομιλητή ότι δεν χρειαζόμαστε ανεξάρτητες, αλλά χρειαζόμαστε συμμορφωμένες παραγωγές και αυτό είναι πραγματικά ανησυχητικό. Δεν ξέρω τι ήθελε να πει ο ποιητής με τη λέξη «συμμορφωμένες». Αλλά σε αυτό το σημείο θα ήθελα να επισημάνω ότι αυτό το πρόγραμμα όπως και κάθε ανάλογο δεν δίνουν οδηγίες καλλιτεχνικής έμπνευσης στους δημιουργούς. Δεν τους υποδεικνύουν τη θεματολογία της έμπνευσής τους, ούτε ασφαλώς τους υποδεικνύουν τα εκφραστικά τους μέσα.

Δεν μπορούμε για παράδειγμα να διατάξουμε έναν δημιουργό να κάνει μια σειρά για βίους Αγίων ή αμαρτωλών ή ηρώων ή οτιδήποτε, ούτε βέβαια να του ορίσουμε το πρόσημο των δημιουργημάτων του. Αυτό δεν είναι ελευθερία της έκφρασης. Είναι κάτι άλλο το να μιλάμε για συμμορφωμένες παραγωγές που κάποιος θα ορίσει με τι θα πρέπει να είναι συμμορφωμένες. Νομίζω ότι όλοι καταλάβαμε.

Ερωτήθηκα για τα στοιχεία του πιλοτικού προγράμματος. Δεν τα έχω εδώ, τα έχω εκεί. Αλλά θα τα καταθέσω στα Πρακτικά και οποιοσδήποτε ενδιαφερόμενος μπορεί να τα πάρει και να τα μελετήσει. Αυτό που μπορώ να σας πω είναι ότι έχουν κατατεθεί προτάσεις από τη χώρα μας τόσο ως μειοψηφία παραγωγός και τόσο ως κύρια παραγωγός. Όμως να ξαναπούμε ότι εμείς δεν μπορούμε να βρούμε και να επιβάλουμε στους δημιουργούς να χρησιμοποιήσουν αυτό το εργαλείο. Εμείς το διαθέτουμε και οι δημιουργοί ελπίζουμε και θέλουμε να το αξιοποιήσουν. Αλλά δεν είμαστε εμείς που θα απολογηθούμε για την ποσότητα των προτάσεων. Και βέβαια ξαναλέω, υπάρχουν προτάσεις και βέβαια αυτό είναι ένα πιλοτικό πρόγραμμα με λίγα λεφτά. Ελπίζουμε ότι στη συνέχεια θα υπάρχουν ακόμα περισσότερες προτάσεις, γιατί θα υπάρχει η δυνατότητα για περισσότερο και δυνατότερο εργαλείο.

Πάμε τώρα στη δεύτερη σύμβαση, στη δεύτερη κύρωση που είναι η κύρωση της συνεργασίας μεταξύ των χωρών της Ελλάδος και της Βραζιλίας. Νομίζω ότι δεν πρέπει να συζητάμε για το κατά πόσον πρέπει να συνεργάζονται δύο χώρες, οποιεσδήποτε χώρες στον πολιτιστικό τομέα. Είναι μια κύρωση η οποία έρχεται να δώσει τη δυνατότητα στις δύο χώρες να ανταλλάξουν τεχνογνωσία, να συνεργαστούν σε πάρα πολλούς τομείς και βέβαια και στον τομέα της ανταλλαγής εκθεμάτων. Γιατί άκουσα και αυτό το αμίμητο ότι τι θα κάνουμε, θα περιφέρουμε τους θησαυρούς μας από δω και από εκεί; Πραγματικά με ξεπερνάνε κάποιες απόψεις και αντιλήψεις.

Να πω ένα παράδειγμα, το είπα και στην επιτροπή. Σήμερα τώρα που μιλάμε τα εκθέματα του μουσείου MOMUS, σημαντικότατα εκθέματα σε ένα μουσείο μας στη Θεσσαλονίκη, βρίσκονται στο μουσείο της Μάλαγας, στο μουσείο «Πάμπλο Πικάσο». Και τα εκθέματα του μουσείου «Πάμπλο Πικάσο» από τη Μάλαγα βρίσκονται για ένα συγκεκριμένο χρονικό και περιορισμένο –γιατί κάπου ακούσαμε ότι θα τα χαρίσουμε κιόλας, ότι τα δίνουμε για πάντα, ότι τα πουλάμε, όχι- στο μουσείο της Θεσσαλονίκης. Ποιος μπορεί να πει ότι υπάρχει κάτι κακό, κάτι αρνητικό σε αυτό; Κι όμως ακούσαμε το αμίμητο ότι δεν μπορούμε να περιφέρουμε τα εκθέματα και τους θησαυρούς μας από δω και από εκεί, από χώρα σε χώρα.

Τώρα να πω και κάτι άλλο. Άκουσα από συνάδελφο της Ελληνικής Λύσης ότι κόπηκε το έργο του Καποδίστρια λόγω της διακοπής χρηματοδότησης. Κατ’ αρχάς αυτό δεν είναι αλήθεια. Κόπηκε, γιατί κόπηκε. Κόπηκε γιατί θεωρήθηκε ότι δεν ήταν άρτιο. Μάλιστα κατατέθηκε από τη Νίκη επίκαιρη ερώτηση για αυτό, η οποία απεσύρθη την προηγούμενη. Εγώ κάθισα ο κακομοίρης την δούλεψα, ήμουν έτοιμος να έρθω να την συζητήσω και το πρωί που ήρθα την είχαν πάρει, δεν ήθελαν πια να τη συζητήσουν οι εκπρόσωποι της Νίκης.

Ξαναλέω λοιπόν, κόπηκε διότι δεν ήταν άρτια. Και μάλιστα ο φορέας είπε στην παραγωγή «Θέλω να αλλάξουμε ένα, δυο, τρία πράγματα, ξανακάντε το και φέρτε το πάλι». Ποτέ δεν επανήλθε αυτή η πρόταση. Ξαναλέω όμως, το όνομα «Καποδίστριας» ή οποιοδήποτε όνομα -το οποίο αλίμονο δεν υπάρχει κανείς που να μην το σέβεται- δεν σημαίνει από μόνο του ότι μια παραγωγή θα είναι άρτια και σωστή και πρέπει να την προωθήσουμε. Η παραγωγή πρέπει να είναι άρτια πάνω σε αυτό που απασχολεί. Μπορεί να απασχολεί τον Καποδίστρια, μπορεί να απασχολεί κάτι άλλο. Το όνομα από μόνο δεν φτάνει.

Άρα δεν είναι ωραίο και είναι υποκριτικό να έρχεται κάποιος να λέει «κόψατε την παραγωγή του Καποδίστρια». Ναι, την κόψαμε, γιατί δεν ήταν σωστά φτιαγμένη και σωστά τεκμηριωμένη. Ζητήσαμε να τεκμηριωθεί σε συγκεκριμένα στοιχεία και να ξανάρθει να το δούμε.

Κλείνοντας, να ευχαριστήσω για άλλη μία φορά τον κ. Καραναστάση για τις εύστοχες, και το είπα και στην επιτροπή, υπερκομματικές, είναι πολύ σημαντικό αυτό να ακούγεται γιατί δεν συμβαίνει συχνά, υπερκομματικές θα έλεγα παρατηρήσεις του.

Θα πω μόνο στην αγαπητή κ. Αναγνωστοπούλου, η οποία και αυτή μνημόνευσε στην τοποθέτησή της τον κ. Καραναστάση, ότι δεν είπε αυτά που είπατε εσείς. Ο κ. Καραναστάσης δεν ασχολήθηκε με το θέμα της Ευρώπης. Ο κ. Καραναστάσης έθιξε τα κακώς κείμενα στη δική μας χώρα σε σχέση με τη λειτουργία του κινηματογράφου και γενικά του χώρου των οπτικοακουστικών.

Συμφωνώ πράγματι μαζί του ότι υπάρχουν σημεία που χρήζουν σοβαρής επικαιροποίησης. Επιθυμώ να συνεργαστώ και με τον κ. Καραναστάση και με όποιον άλλον μπορεί να μου παρέχει βοήθεια. Σίγουρα ο κ. Καραναστάσης μπορεί διότι ζει μέσα σε αυτό, όπως η κ. Κανέλλη και άλλοι άνθρωποι, που το έχουν ζήσει. Εγώ δεν το έχω ζήσει. Το μαθαίνω και θέλω, επιθυμώ, προσδοκώ να έχω τη βοήθειά σας, προκειμένου να αλλάξουμε και να επικαιροποιήσουμε θέματα που πολλά-πολλά χρόνια δεν τα έχει αγγίξει κανείς.

Όμως, να είμαστε δίκαιοι, έχουν γίνει και βήματα τόσο στη δημιουργία εργαλείων, όπως το cash rebate, το tax relief, όσο και στη δημιουργία ενός φορέα που θα στηρίξει. Και για να το ξεκαθαρίσουμε, μην μπλέκουμε τις ελληνικές παραγωγές και τις ελληνικές δημιουργίες με τις ξένες. Ο ΕΚΚΟΜΕΔ θα συνεχίσει να κάνει αυτό που κάνει και που σαφώς εκεί το πρόσημο δεν είναι πάνω από όλα το πολιτιστικό. Αλλά υπάρχει και ο άλλος φορέας, το παλιό Ελληνικό Κέντρο Κινηματογράφου, που θα συνεχίσει μέσα από αυτόν τον φορέα να υφίσταται για να στηρίζει τις ελληνικές καλλιτεχνικές δημιουργίες.

Όντως αυτή τη στιγμή η πλατφόρμα είναι κλειστή, διότι αυτή τη στιγμή που μιλάμε έχουμε, ήδη, εξασφαλίσει 200 εκατομμύρια, προκειμένου να πληρώσουμε αυτούς που πρέπει να πληρώσουμε και να δούμε τι ακριβώς έχουμε. Γιατί έτσι είναι το σωστό, πρέπει πρώτα να ξέρεις τι έχεις, τι μπορείς να δώσεις και μετά να ανοίξεις μια πλατφόρμα, χωρίς να φοβάσαι ότι αυτό που θα σου συμβεί μέσα σε αυτή την πλατφόρμα δεν θα είσαι σε θέση να το καλύψεις και να ανταποκριθείς. Θα ανοίξει, όμως, πάρα πολύ σύντομα η πλατφόρμα και θα συνεχίσει τη δουλειά της.

Μια τελευταία κουβέντα για την Ανώτατη Σχολή Παραστατικών Τεχνών. Κατ’ αρχάς να πούμε ότι όλοι οι φορείς, όσους θίγει αυτό το νομοσχέδιο, έχουν, ήδη, ενημερωθεί και από εμένα και από τους υπεύθυνους του Υπουργείου σε σχέση με το τι έρχεται. Δεν τους αφήσαμε να μάθουν ούτε από τα κανάλια ούτε από πουθενά αλλού το τι είναι αυτό που έρχεται στην βασική του μορφή. Γιατί ακόμα ξέρετε δεν έχει κλειδώσει, δεν γράφεται σε πέτρα, και μέχρι τελευταία στιγμή μπορούν να γίνουν πράγματα. Και στη διαβούλευση και στην ακρόαση, ακόμα και μέσα στην Ολομέλεια έχουμε δει να γίνονται πράγματα πάνω στα νομοσχέδια.

Όμως να πούμε ότι αυτό το φέραμε εμείς, αυτό το νομοσχέδιο το φέρνουμε εμείς. Αυτή την αδικία απέναντι στους καλλιτέχνες, αλλά και τη δημιουργία μιας Ανώτατης Σχολής Παραστατικών Τεχνών, που θα βγάζει performers, τη φέραμε εμείς, όχι εσείς. Εσείς περάσατε, το διαπιστώσατε και δεν το αγγίξατε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Υφυπουργός Πολιτισμού κ. Ιάσων Φωτήλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κηρύσσεται περαιωμένη η συζήτηση επί της αρχής, των άρθρων και του συνόλου των σχεδίων νόμου του Υπουργείου Πολιτισμού: α) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών»(“Support scheme for TV series”)» και β) «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας» και η ψήφισή τους θα γίνει χωριστά.

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών»(“Support scheme for TV series”)».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δύο άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών» (“Support scheme for TV series") |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: OXI |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το σχέδιο νόμου του Υπουργείου Πολιτισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών»(“Support scheme for TV series”)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 99α.)

**ΠΡΟΕΔΡΕΥΩΝ (Γεώργιος Γεωργαντάς):** Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το σχέδιο νόμου του Υπουργείου Πολιτισμού: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 104.α.)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 12.33΄ λύεται η συνεδρίαση για αύριο, ημέρα Παρασκευή 8 Νοεμβρίου 2024 και ώρα 9.00΄, με αντικείμενο εργασιών του Σώματος κοινοβουλευτικός έλεγχος, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**